Ere Kaka Onego Wachiw ‘Dwoko ne Ng’ato ka Ng’ato’? | Puonjruok\nOhinga mar Jarito—Gocho mar Puonjruok | Mei 2014\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Dangme Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Mexican Dhok mar Ranyisi ma Russian Dhok mar ranyisi ma Amerka Dhok mar ranyisi ma Argentinian Dholuo Drehu Dutch Efik Estonian Ewe Faransa Finnish Ga Georgian German Greek Greenlandik Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kisungu Kongo Korean Krio Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Marathi Maya Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curacao) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nEre Kaka Onego Wachiw ‘Dwoko ne Ng’ato ka Ng’ato’?\n“Wachu mondo obed mang’won pile, . . . mondo ung’e kaka owinjore udwok ng’ato ka ng’ato.”—KOL. 4:6.\nAng’o momiyo ber tiyo gi penjo moyier maber ka wadwaro ni jowinjowa ochiw pachgi?\nAng’o manyalo konyowa mondo wanon kendo waler Ndiko e yo makonyo jowinjo?\nEre kaka wanyalo tiyo gi ranyisi e yo maber ka wan e tij lendo?\n1, 2. (a) Ler ane gima notimore manyiso kaka tiyo gi penjo moyier maber konyo ahinya. (Ne picha manie chak sulani.) (b) Ang’o momiyo ok onego waluor wuoyo e wi puonj moko manenore ni tek lero?\nCHIENG’ moro nyaminwa moro ne goyo mbaka gi chwore maok en Janeno. Chworeno ne lemo e achiel kuom dinde mag miriambo. E mbakano, chwore nowacho ni en oyie gi puonj mar ni Nyasaye en Nyadidek. Nyaminwa nofwenyo ni chwore nyalo bedo ni ok nong’eyo tiend puonjno malong’o. Omiyo nopenje e yo mariek niya, “Dibed ni itemo wacho ni Nyasaye en Nyasaye, Yesu en Nyasaye, kendo ni roho maler bende en Nyasaye; kae to ni ok gin Nyiseche adek to gin Nyasaye achiel kende?” Chwore nobwok mowachone kama, “Ooyo, mano ok e kaka ang’eye!” Gikanyono ne gichako goyo mbaka mamit ahinya kuom kaka Nyasaye chalo.\n2 Wachno nyisowa kaka tiyo gi penjo moyier maber en gima konyo ahinya. Opuonjowa bende gimoro machielo maduong’: Ok onego waluor wuoyo e wi puonj mag din manenore ni tek lero kaka Nyadidek, mach misandoe ji, kata kabe Jachwech nitie. Ka waketo genowa kuom Jehova kendo luwo kaka otiegowa, wanyalo chiwo dwoko makare kendo mamulo chuny jowinjo magwa. (Kol. 4:6) We wanon ane kaka jolendo molony osebedo katimo sama giwuoyo e wi puonj kaka mago. Wabiro nono kaka wanyalo (1) tiyo gi penjo mamiyo ng’ato chiwo pache, (2) nono gima Ndiko wuon wacho, kendo (3) tiyo gi ranyisi makonyo ng’ato winjo puonj moro e yo makare.\nTI GI PENJO MAMIYO NG’ATO CHIWO PACHE\n3, 4. Ang’o momiyo en gima ber tiyo kod penjo mondo wang’e gima ng’ato oyiego? Chiw ane ranyisi.\n3 Penjo nyalo konyowa ng’eyo puonj ma ng’ato oyiego. Ang’o momiyo ng’eyo gik ma ng’ato oyiego en gima dwarore ahinya? Ngeche 18:13 wacho kama: “Ng’a maduoko wach ka pok owinjo en ng’a mofuwo, [omire] wich kuot.” En adier ni kapok wanono gima Muma wacho e wi puonj moro, ber mondo wang’e mokwongo ni jawinjowa oyie gi ang’o. Kaok watimo kamano to wanyalo tiyo gi seche mang’eny e kwedo puonj moro ma jawinjowa bende ok oyiego!—1 Kor. 9:26.\n4 Wakaw ane ni wawuoyo gi ng’ato e wi puonj mar ni nitie mach misandoe ji. Ok ji duto ma wajowuoyogo oyie ni nitie kamoro sie mibiro wang’oe jomaricho kisandogi. Jomoko wacho ni mach misandoe ji en mana bedo maonge winjruok maber gi Nyasaye. Omiyo wanyalo wacho ne jawinjowa niya: “Nikech ji nigi paro mopogore opogore e wi wach mach misandoe ji, in inyalo wacho ni mach misandoe ji en ang’o?” Bang’ winjo dwoko ma ng’atno ochiwo, wabiro ng’eyo malong’o kaka onego wakonye one gima Muma puonjo kuom wachno.\n5. Ere kaka tiyo gi penjo nyalo konyowa ng’eyo gimomiyo ng’ato oyie gi puonj moro?\n5 Tiyo gi penjo e yo mariek bende nyalo konyowa ng’eyo gimomiyo ng’ato oyie gi puonj moro. Kuom ranyisi, nade kapo ni waromo gi ng’at maok oyie kuom Nyasaye? Wanyalo rikni paro ni ng’atno ok oyie kuom Nyasaye nikech samoro oyie kuom puonj monya ahinya ni gik moko nosieko kendgi. (Zab. 10:4) Kata kamano, nitie jomoko maok oyie kuom Nyasaye nikech chandruoge ma giseneno kata moseyudogi e ngima. Ginyalo yudo ka teknegi yie ni nitie Jachwech ma jahera to ji to chandore malich kama. Omiyo, ka wuon ot ok oyie ni Nyasaye nitie, wanyalo penje niya, “Be kamano e kaka isegabedo kiparo kinde duto?” Kapo ni odwoko ni ooyo, to wanyalo penje kabe nitie gimomiyo nochako bedo gi kiawa kabe Nyasaye nitie. Dwoko mochiwo nyalo konyowa ng’eyo yo maber mwanyalo konyego.—Som Ngeche 20:5.\n6. Ang’o monego watim bang’ penjo wuon ot penjo moro?\n6 Bang’ penjo penjo moro, dwarore wachik itwa ne dwoko ma ng’ato chiwo kendo ng’eyo kaka owinjo e chunye. Kuom ranyisi, ng’ato nyalo nyisowa masira moro ma notimorene ma omiyo ochako bedo gi kiawa kabe Jachwech ma jahera nitie. Kapok wachako nyise gik manyiso adier ni Nyasaye nitie, nyalo bedo maber ka wakecho ng’atno kendo konye ng’eyo ni ok rach penjore gimomiyo wachandore. (Hab. 1:2, 3) Ka wahore kendo wuoyo kode ka wadewe, mano nyalo miyo odwar ng’eyo mathoth. *\nNONURU GIMA NDIKO WACHO\nEn ang’o mabiro konyowa mondo wayud nyak e tij lendo? (Ne paragraf mar 7)\n7. Mondo wabed gi nyak e tij lendo, en ang’o manyaka watim?\n7 We wanon ane kaka wanyalo tiyo gi Ndiko sama wawuoyo gi ng’ato. Muma e buk mwatiyogo ahinya e tijwa mar lendo. Okonyowa mondo ‘wabed molony kendo moikore chuth ne tije mabeyo duto.’ (2 Tim. 3:16, 17) Mondo wabed gi nyak maber e tijwa mar lendo, dwarore watim mathoth mopogore mana gi somo ndiko mang’eny. Dwarore wang’e kaka wanyalo wuoyo e wi ndikogo kendo lerogi ne weg udi. (Som Tich Joote 17:2, 3.) We wanon ane ranyisi adekgi.\n8, 9. (a) Achiel kuom yore ma wanyalo tiyogo ka waromo gi ng’at moyie ni Yesu rom gi Nyasaye en mane? (b) Gin paro mage ma bende iseyudo ni tiyoni maber sama iromo gi ng’at moyie gi puonjni?\n8 Ranyisi Mokwongo: Ka waromo gi ng’at mawacho ni Yesu rom gi Nyasaye. Gin ndiko mage mwanyalo tiyogo sama wawuoyo gi ng’ato e wi wachno? Wanyalo somo kode Johana 6:38, kama Yesu owuon nowacho niya: “Nalor a e polo, ok ni mondo atim dwarona awuon, to dwaro mar Jal ma noora.” Bang’ nono ndikono, wanyalo penje niya: “Kapo ni Yesu e Nyasaye, kare ng’ano ma noore e piny kae? Donge ng’at ma nooreno nyalo bedo ni duong’ moloye? Donge pile wang’eyoga ni ng’at maduong’ ema jaoro ng’at matinne?”\n9 E wi mano, wanyalo somo Jo Filipi 2:9, kama Paulo wacho gima Nyasaye notimo bang’ ka Yesu nosetho mochier. Ndikono wacho niya: “Nyasaye ne oting’e malo ahinya, kendo ne omiye nying’ moloyo nying’ duto.” Mondo wakony ng’atno owinj tiend ndikono, wanyalo penje kama: “Kapo ni Yesu ne rom gi Nyasaye kane pok otho, kae to bang’e Nyasaye oting’e malo bang’ chier, donge mano nyiso ni Yesu koro ne dhi bedo maduong’ moloyo Nyasaye? To be en adier ni nitie ng’at manyalo bedo maduong’ moloyo Nyasaye?” Kapo ni ng’atno chiwo luor ne Wach Nyasaye kendo en gi chuny makare, nono ndikono e yo machalo kamano biro miyo odwar ng’eyo wachno e yo matut.—Tich 17:11.\n10. (a) Wanyalo wuoyo nade gi ng’at momako puonj mar mach misandoe ji? (b) En paro mane miseyudo ka tiyoni maber sama iwuoyo gi ng’at moyie kuom puonjno?\n10 Ranyisi mar 2: Wuon ot omakore ahinya gi puonj mar ni jomaricho ibiro sand e mach nyaka chieng’. Nyalo bedo ni wuon ot oyie gi puonjno nikech ogombo ahinya neno ka ikumo joma richo nikech gik maricho ma gisebedo ka gitimo. Wanyalo konyo nade ng’at ma kamano? Mokwongo, wanyalo nyise ni en adier ni jomaricho ibiro kum. (2 Thes. 1:9) Kae to nyise osom Chakruok 2:16, 17, ma wacho ni kum ma ng’ato yudo kotimo richo en tho. Wanyalo lerone ni kaluwore gi richo ma Adam notimo, dhano duto ne onyuol ka gin joricho. (Rumi 5:12) Kata kamano, wanyalo nyise ni Nyasaye ne ok owacho ni obiro kumogi kosandogi e mach ma nyaka chieng’. Wanyalo penje kama, “Kapo ni Adam gi Hawa ne idhi sand e mach ma nyaka chieng’ ka gitimo richo, donge Nyasaye dine onyisogi wachno?” Kae to wasom kode Chakruok 3:19 manyiso kum ma ne gidhi yudo. Ndikono ok wach gimoro amora e wi mach misandoe ji. Nyasaye nonyiso Adam ni ne odhi dok e buru. Wanyalo penjo wuon ot niya, “Be dine obedo gima kare adier ka Nyasaye onyiso Adam ni ne odhi dok e buru to kare ne odhi mana wang’ e mach ma nyaka chieng’?” Kapo ni ng’atno en ng’ama oikore winjo, penjono nyalo miyo ochak paro matut e wi puonjno.\n11. (a) Achiel kuom paro ma wanyalo tiyogo sama wawuoyo gi ng’at momako puonj mar ni joma beyo duto biro dhi e polo en mane? (b) En paro mane miseyudo ni tiyoni maber sama iromo gi ng’at moyie gi puonjno?\n11 Ranyisi mar 3: Ka waromo gi ng’at momako puonj mar ni joma beyo duto biro dhi e polo. Wuon ot nyalo bedo gi paro ma kamano kaluwore gi kaka owinjo tiend weche moko e Muma. Kuom ranyisi, kapo ni wasomo kode Fweny 21:4, onyalo chako paro ni gueth miwuoyoe e ndikono yudore mana e polo. (Som.) Wanyalo konye nade? Kar somo ndiko mamoko mathoth, wanyalo mana nono kode wach moro ei ndiko ma wasomono. Ndikono wacho ni “tho ok nobedie kendo.” Koro wanyalo penje kama: “Donge iyie ni kowach ni gimoro ok nochak obedie kendo, nyiso ni gino ne nitie chon?” Samoro onyalo yie gi wachno. Bang’ mano wanyalo nyise ni polo ji ok thoe, dhano tho mana e pinyka. Omiyo, nenore maler ni Fweny 21:4 wuoyo kuom gueth ma Nyasaye biro kelo e pinyka e kinde mabiro.—Zab. 37:29.\nTI GI RANYISI MAKONYO NG’ATO WINJO PUONJ MORO E YO MAKARE\n12. Ang’o momiyo Yesu ne tiyo gi ranyisi e puonjo?\n12 Mopogore gi penjo, Yesu bende ne tiyo gi ranyisi kane en e tij lendo. (Som Mathayo 13:34, 35.) Tiyo gi ranyisi ne konyo Yesu e fwenyo kabe jowinjone ne nigi chuny makare kendo kabe ne gidwaro tiyo ne Jehova adier. (Math. 13:10-15) Ranyisi bende ne miyo jowinjo paro gik mipuonjogi kendo ne miyo puonj mag Yesu bedo gi ndhadhu. Wanyalo tiyo nade gi ranyisi sama wapuonjo?\n13. Wanyalo tiyo gi ranyisi mane sama walero ni Nyasaye duong’ moloyo Yesu?\n13 Tiyo gi ranyisi mayot winjo, konyo ahinya. Kuom ranyisi, sama walero ni Nyasaye duong’ moloyo Yesu, wanyalo temo tiyo gi yorni. Wanyalo wacho ni Nyasaye gi Yesu notiyo gi ranyisi mar joot ka giwuoyo kuom tudruok manie kindgi ji ariyo. Nyasaye noluongo Yesu ni Wuode, to Yesu bende noluongo Nyasaye ni Wuon mare. (Luka 3:21, 22; Joh. 14:28) Bang’ mano wanyalo penjo wuon ot kama: “Kidwaro nyiso ng’ato ni ji ariyo romre, en ranyisi mane mar joma odak e ot achiel minyalo tiyogo mondo okonye winjo tiend wachno?” Samoro onyalo wacho ni nyithindo ma rude. Kapo ni odwoko kamano, wanyalo nyise ni ranyisi ma kamano en gima biro e pach ng’ato e yo mayot. Kae to wanyalo penje niya: “Ka wan wawegi wanyalo paro ranyisi machalo kamano e yo mayot, donge Yesu ma en Japuonj Maduong’ dine otiyo gi ranyisino? Kar mano, Yesu nowacho ni Nyasaye en Wuon mare. Omiyo nonyiso maler ni Wuon-gi duong’ moloye kendo nigi teko mathoth moloye.”\n14. En ranyisi mane manyiso maler ni Nyasaye ok nyal miyo Jachien thuolo mar sando ji e mach?\n14 Ne ane ranyisi machielo. Jomoko oyie ni Nyasaye omiyo Satan thuolo mar sando ji e mach. Tiyo gi ranyisi nyalo konyo wuon ot ma en janyuol mondo one ni ok en gima owinjore mondo Nyasaye omi Jachien thuolo mar sando ji e mach. Wanyalo penje kama: “Inyalo timo nang’o kapo ni nyathini obalo kendo timo gik maricho ahinya?” Janyuolno nyalo dwoko ni obiro temo rieyo nyathineno. Onyalo temo konye ahinya mondo owere gi timbe maricho. (Nge. 22:15) Bang’ mano, wanyalo penje ni to onyalo timo ang’o kapo ni nyathino otamore lokore. Jonyuol mang’eny nyalo wacho ni gibiro miye kum. Koro wanyalo penje niya: “To nade kapo ni ifwenyo ni nitie osiepne moro ma timbene richo mosebedo ka wuonde mondo ong’any?” En adier ni iye biro wang’ ahinya gi osiepneno. Mondo ranyisino ochop e chuny wuon ot, wanyalo penje niya, “Ka isefwenyo ni ng’at marach ema kethoni nyathi, be pod ibiro yie mondo ng’at marachno ema okumni nyathi?” Obiro dwoko ni ooyo. Omiyo, nenore maler ni Nyasaye ok nyal miyo Satan thuolo mar kumo jogo ma Satan wuon osebedo kawuondo mondo otim gik maricho.\nBED GI PARO MOWINJORE\n15, 16. (a) Ang’o momiyo ok onego wapar ni ji duto ma walendonegi biro rwako wach Pinyruoth? (b) Be ochuno ni nyaka wabed gi lony mamalo eka wapuonj jomoko e tij lendo? Ler ane. (Ne bende sanduk ma wiye wacho ni “ Gima Konyowa Chiwo Dwoko.”)\n15 Wang’eyo maber ni jomoko ma walandonegi ok bi rwako wach Pinyruoth. (Math. 10:11-14) Mano en adier kata kapo ni watiyo gi penjo mowinjore, kata walero ndiko e yo makare, kendo watiyo gi ranyisi mabeyo. Ji manok kende ema norwako puonj mag Yesu kata obedo ni en e Japuonj maduong’ie moloyo ma nosegabedo e piny.—Joh. 6:66; 7:45-48.\n16 To kamachielo, kapo ni waneno ni ok walony ahinya e puonjo ka wan e tij lendo, pod wanyalo yudo nyak. (Som Tich Joote 4:13.) Muma nyisowa ni jogo “duto ma chunygi oikore ne ngima mochwere” biro yie rwako wach maber. (Tich 13:48, New World Tranlsation) Omiyo wabed gi paro mowinjore. Watem timo dongruok mondo wabed jopuonj molony kae to bende kik chunywa nyosre kapo ni joma walendonegi ok rwak wach maber mar Pinyruoth. Ka waketo geno kuom Jehova kendo luwo tiegruok momiyowa, wabiro bedo jopuonj molony, to mano biro konyowa kendo konyo jogo ma wapuonjo. (1 Tim. 4:16) Jehova nyalo konyowa mondo wang’e kaka wanyalo ‘dwoko ng’ato ka ng’ato’ e yo mowinjore. Yo achiel mwanyalo yudogo nyak e tij lendo en timo ne jomoko kaka dwaher mondo otimnwa. Wabiro neno wachno e sula maluwo mae.\n^ par. 6 Ne sula mawacho ni “Kaka Ng’ato Nyalo Gero Yie Kuom Jachwech” e Ohinga mar Jarito mar Januar 1, 2010.\nGima Konyowa Chiwo Dwoko\nThoth ranyisi mowuo kuomgi e sulani ogol e sula mosebed kigoyo e bwo wich mawacho ni “Goyo Mbaka gi Wuon Ot.” Wijni yudore kinde ka kinde e Ohinga mar Jarito, gocho mar ji duto. *\nNyaminwa moro nondiko kama kowuoyo e wi kaka sulagi osekonye: “E sulagi, asepuonjora ng’eyo kaka anyalo wuoyo gi wuon ot mondo akonye ng’eyo tiend puonj moro. Gisekonya ng’eyo kaka anyalo tiyo gi penjo mabiro miyo ng’ato ochiw pache, koda kaka anyalo wuoyo e wi dwoko mochiwo mondo akonye ong’e dwoko mowinjore. Bedonaga mayot ng’eyo gimoro ka onyisa kaka itime, to mago e gik ma sulagi konyago.”\nSulagi gin mana moko kuom gik mang’eny ma Jehova miyowa mondo okonywa wachop tich maduong’ momiyowa e kindegi. (Zab. 32:8) Wagoyone erokamano maduong’ nikech omiyowa gik madwarore mondo wadhi nyime gi tijwa mar lendo!\n^ par. 44 Nyaka chop sani, magi e wiye mosewuo kuomgi: “Roho Takatifu Ni Nini?” (Mnara wa Mlinzi ma Oktoba 1, 2010); “Be Yesu E Nyasaye?” (April 1, 2012); “Be en Adier ni Jomabeyo Duto Dhi e Polo?” (Oktoba 1, 2012); “Je, Mungu Anawaadhibu Watu Katika Moto wa Mateso?” (Mnara wa Mlinzi ma Oktoba 1, 2012); “Be Nyasaye Dewo ka Wachandore?” (Julai 1, 2013); kod “Ang’o Momiyo Nyasaye Oweyo Chandruok Mondo Obedie?” (Januar 1, 2014).\n‘Chiemba En Timo Dwach Nyasaye’\nTimne Joma Ilendonegi Gima Diher ni Otimni\nSIGAND NGIMA Jehova Osekonya Gadier\nJehova En Nyasaye Matimo Gik Moko e Yo Mochanore\nBe Iwuotho Kanyachiel gi Riwruok mar Oganda Jehova?\nMOA E GIWA MACHON ‘Pod ne Nitie Tij Keyo Maduong’ ma Nonego Otim’\nText Yore mag golo buge mag digital OHINGA MAR JARITO—GOCHO MAR PUONJRUOK Mei 2014\nOHINGA MAR JARITO—GOCHO MAR PUONJRUOK Mei 2014


Mathayo 3 | Muma e Intanet | New World Translation (1984)\nJohana Jabatiso yalo (1-12)\nBatiso mar Yesu (13-17)\n3 E ndalogo, Johana Jabatiso nobiro koyalo e thim mar Judea 2 kowacho niya: “Lokuru chunyu ua e richo nimar Pinyruodh polo osekayo machiegni.” 3 Adier, ma e jal ma janabi Isaya nowuoyo kuome niya: “Nitie dwol ma kok e thim kama: ‘Ikuru ne Jehova yo! Miuru ndechene obed moriere tir.’” 4 Koro Johana ne rwakore gi nanga mar yie ngamia kendo notueyo msip mar pien e nungone. Gik ma nochamo ne gin det-bonyo kod mor-kich manie bungu. 5 Kendo jo Jerusalem gi jo Judea duto kod ji moa e pinje duto mokiewo gi Jordan ne dhi ire, 6 mi nobatisogi e Aora Jordan kendo ne gihulo richogi ayanga. 7 Ka noneno Jo-Farisai gi Jo-Sadukai mang’eny ka biro kama ne obatisoe ji, nowachonegi niya: “Un koth thuonde, ng’ano ma osenyisou mondo uring mirima ma biro? 8 Kuom mano, nyaguru olemo ma nyiso ni useloko chunyu ua e richo. 9 Kik uwach e chunyu ni, ‘Wan gi wuonwa ma en Ibrahim.’ Nimar awachonu ni Nyasaye nyalo loso ne Ibrahim nyithindo koa kuom kitegi. 10 Oseket le e tie yien. Omiyo, yien duto ma ok nyag olemo mabeyo ibiro tong’ mi witgi e mach. 11 An to abatisou gi pi nikech useloko chunyu ua e richo, kata kamano jal ma biro bang’a nigi teko moloya, kendo ok awinjora lonyo wuochene. Jalo biro batisou gi roho maler kendo gi mach. 12 Rapiedh cham ni e lwete kendo obiro yweyo ka modinoe cham ma dong’ maler chuth, kae to obiro choko ngano mi okan-gi e dero, to mihudhi obiro wang’o gi mach ma ok nyal neg.” 13 Eka Yesu noa Galili modhi e Jordan ir Johana mondo Johana obatise. 14 To Johana notemo tame niya: “An e ma dwarore ni ibatisa to kendo in e mibiro ira?” 15 Yesu nodwoke kama: “Yie mondo mano otimre sani nimar ber mondo wachop weche duto makare e yo ma kamano.” Mi Johana noweyo tame. 16 Bang’ ka nosebatise, gikanyono Yesu noa e pi; to ne! polo noyawore kendo noneno roho mar Nyasaye ka biro kuome e kit akuru. 17 Kendo ne! Dwol moro bende noa e polo ka wacho niya: “Ma en Wuoda ma ahero kendo ma aseyiego.”


Bible in one year - Luo Bible 2020 - August 5\n1. Ne nitie ngʼat moro mane odak e piny Uz mane nyinge Ayub. Ngʼatni ne en ngʼama longʼo chuth kendo ngʼama kare; ne oluoro Nyasaye kendo nokwedo gik maricho.\n2. Ne en gi yawuowi abiriyo gi nyiri adek\n3. kendo ne en gi rombe alufu abiriyo, ngamia alufu adek, rweth pur mia abich, gi punde mia abich, kendo ne en gi jotich mangʼeny. Kuom mano, ne en ngʼat marahuma moloyo ji duto modak yo wuok chiengʼ.\n4. Yawuote ne loso nyasi e utegi, ka moro ka moro kuomgi ni godiechienge kendo ne luongo nyiminegi adek mondo ochiem kendo ometh kodgi e nyasigigo.\n5. Kane kinde mane gitimoe nyasigo oserumo, Ayub ne luongogi mondo opwodhgi. Okinyi kogwen notimo misango miwangʼo pep ne moro ka moro kuomgi, koparo ni dipo ka achiel kuomgi osetimo richo mi giyanyo Nyasaye gie chunygi. Ma ne en tim Ayub mane otimo kinde ka kinde.\n6. Chiengʼ moro achiel malaike nobiro e nyim Jehova Nyasaye, kendo Satan bende nobiro kodgi.\n7. Jehova Nyasaye nopenjo Satan niya, “Ia kanye?” Satan nodwoko Jehova Nyasaye niya, “Asebedo ka abayo abaya e piny, kendo alworora koni gi koni.”\n8. Eka Jehova Nyasaye nowachone Satan niya, “Dipo ka iseparo wach moro kuom jatichna Ayub? Onge ngʼato machielo e piny ngima machalo kode nikech olongʼo kendo ngʼama kare en ngʼat moluora kendo motangʼ ne richo.”\n9. Satan nodwoko niya, “Iparo ni Ayub oluoro Nyasaye kaonge gima omiyo?\n10. Donge iseketo chiel molwore en kaachiel gi ode kod gik moko duto ma en-go? Donge isegwedho tich lwete, momiyo jambe gi kwethne olak e pinyno duto?\n11. Tem ane ikaw gik moko duto ma en-go ka ok dokwongʼi e wangʼi?”\n12. Jehova Nyasaye nowachone Satan niya, “Kare ber, gimoro amora ma en-go ni e lweti, to en owuon kik imule kata gi lith lweti.” Eka Satan nowuok oa e nyim Jehova Nyasaye.\n13. Chiengʼ moro ka nyithind Ayub ne chiemo kendo metho e od owadgi maduongʼ,\n14. achiel kuom jotij Ayub nobiro ire mowachone niya, “Noyudo ka wapuro gi rwedhi kendo punde ne kwayo machiegni kodwa,\n15. to jo-Sabea nobiro momonjowa kendo okawogi duto. Bende gisenego jotiji duto gi ligangla ma an kendo ema atony mondo anyisi wachni!”\n16. Kane oyudo pod owuoyo, jatich machielo nobiro mowacho niya, “Maj Nyasaye nolwar koa e polo mowangʼo rombe kaachiel gi jotich, kendo an kenda ema asetony mondo anyisi wachni!”\n17. Kane pod owuoyo, jatich machielo nobiro mowacho niya, “Jo-Kaldea noloso migepe adek mag jolweny mi gimonjowa ma gikawo ngamia-gi duto kendo gidhigo. Gisenego jotichni duto gi ligangla, kendo an kenda ema asetony mondo anyisi wachni!”\n18. Kane pod owuoyo, jatich machielo bende nobiro mowacho niya, “Yawuoti gi nyigi ne jochiemo kendo metho e od owadgi maduongʼ,\n19. eka apoya nono yamo maduongʼ nomwomore koa e piny motimo ongoro kendo nogoyo konde angʼwen mag ot. Odno norwombore kendo giduto gisetho ma an kenda ema asetony mondo anyisi wachni!”\n20. E sa onogo, Ayub noa malo mi oyiecho lepe kendo olielo yie wiye. Eka nopodho piny auma kolemo,\n21. kowacho niya: “Ne aa ei minwa ka an duk, kendo abiro dok ka an aduk. Jehova Nyasaye ema nochiwo kendo Jehova Nyasaye ema osekawo; mad nying Jehova Nyasaye opaki.”\n22. Kuom magi duto, Ayub ne ok otimo richo kata kwano Nyasaye kaka jaketho.\n1. Odiechiengʼ machielo, malaike nochako obiro mondo gichungʼ e nyim Jehova Nyasaye, kendo Satan bende nobiro kodgi.\n2. To Jehova Nyasaye nopenjo Satan niya, “Ia kanye?” Satan nodwoko Jehova Nyasaye niya, “Asebedo ka abayo abaya e piny, kendo alworora koni gi koni.”\n3. Eka Jehova Nyasaye nopenjo Satan niya, “Dipo ka iseparo wach moro kuom jatichna Ayub? Onge ngʼat machielo e piny ngima machalo kode nikech olongʼo chuth kendo en ngʼama kare moluora kendo motangʼ ne richo.” Pod osiko mana gi berne mapile, kata obedo ni ne idonjone ira mondo atieke kaonge gimomiyo.\n4. Satan nodwoko niya, “Dhano nyalo yie weyo gimoro amora ma en-go mana ni mondo obed mangima.\n5. Koro temie kimulo dende gi chokene ka ok dokwongʼi e wangʼi.”\n6. Jehova Nyasaye nowachone Satan niya, “Mano ber, koro en e lweti; makmana ni ngimane ema kik imul.”\n7. Kuom mano Satan nowuok oa e nyim Jehova Nyasaye, kendo nogoyo Ayub gi buche maremo malit, kochakore e tiende nyaka e wiye.\n8. Eka Ayub nokawo balatago, mondo ogwonyrego kobet e buru.\n9. Chiege nokone niya, “Pod kitini itwerigo atweya kuom Nyasachini? Angʼo mamoni kwongʼo Nyasaye mondo itho!”\n10. To nodwoke niya, “Iwuoyo ka dhako mofuwo. Diwayie mana gi ber kende ma aa kuom Nyasaye to ok chandruok?” Kuom magi duto, Ayub ne ok otimo richo e gimoro amora mane owacho.\n11. Ka osiepe Ayub adek mane gin Elifaz ja-Teman gi Bildad ja-Shua kod Zofar Ja-Namath nowinjo chandruok duto mane en-go, ne giwuok ka gia e miechgi kendo ne giwinjore mondo girom kaachiel mondo gidhi gitimne mos kendo gihoye.\n12. Kane ginene ka pod gin mabor, ne ok ginyal ngʼeye. Negichako ywak matek, kendo ne giyiecho lepgi mi gibukore gi buru.\n13. Bangʼe negibet kode piny e lowo kuom ndalo abiriyo odiechiengʼ gotieno. Onge ngʼama nowachone wach moro amora, nikech negineno ka chandruok mane en-go ne pek moloyo.\n7. Ji alufu achiel nyalo podho e bathi, ee, ji alufu apar nyalo riere e badi korachwich, to in onge moro ma nochop buti.\n8. Iningʼigi angʼiya gi wengeni kendo inine kikumo joma timbegi richo.\n9. Ka iwacho niya, “Jehova Nyasaye e kar pondona,” kendo iketo Nyasaye Man Malo Moloyo kar dakni,\n10. to onge gimoro amora marach ma notimreni, kendo onge masira ma nosud machiegni gi odi.\n11. Nimar obiro miyo malaika mage chik nikech in mondo giriti e yoreni duto;\n12. gibiro tingʼi malo e lwetgi, mondo kik ichwany tiendi e kidi.\n13. Ininyon sibuor gi thuond fu; adier ininyon sibuor maratego gi thuol maduongʼ man-gi kwiri marach.\n13. Jasamuoyo wacho niya, “Sibuor ni oko!” Kata, “Ibiro nega e yore mag dala!”\n14. Dho dhako ma jachode en bur matut; ngʼatno manie bwo mirimb Jehova Nyasaye biro lingʼore e iye.\n1. Koso ukia, owetena, nikech awuoyo gi joma ongʼeyo chik, ni chik otweyo ngʼato mana ka pod ongima?\n2. Kuom ranyisi, dhako mokendi Chik otweyo gi chwore mana ka chwore pod ngima; to ka chwore otho, to ogonye e chik mar kend.\n3. Kamano bende, ibiro luong dhakono ni jachode ka odak gi dichwo machielo ka chwore pod ngima. To ka chwore otho, to ogonye kuom chikno kendo ka dichwo machielo okende to ok kwane kaka jachode.\n4. Kamano owetena, un bende, usetho korka chik kuom ringre Kristo, mondo koro ubed jo-ngʼat machielo, ma en Jal mosechier oa kuom joma otho, mondo eka wanyag olemo ne Nyasaye.\n5. Nimar kane pod ringruok chikowa, chik ne chiewo gombowa maricho, kendo negitiyoe ringrewa, omiyo ne wanyago olemo makelo tho.\n6. To sani, nikech wasetho ne gima notweyowa chon, mondo wabed wasumbini, ok manie bwo chik machon mondiki, to manie ngima manyien kuom Roho.\n7. Kare koro wanyalo wacho angʼo? Chik en richo koso? Ok kamano ngangʼ! Adiera, dine ok angʼeyo gima richo en ka dine onge chik. Nimar bende dine ok angʼeyo gima chik en ka dine ok owacho niya, “Kik igombi gir wadu.”\n8. To richo nokawo thuolo mane chik okelo mopidho kit gombo mayoreyore kuoma nimar ka chik onge to richo otho.\n9. Mokwongo kane chik onge, to ne angima, to ka Chik nobiro, to richo nochier kuoma mi atho.\n10. Nanwangʼo ni chikno, mane onego okel ngima, nolokore mokelo tho.\n11. Nimar richo nokawo thuolo mane chik okelo, mowuonda, kendo okonyore gi chikno mondo onega.\n12. Omiyo Chik ler, kendo chike moketi bende ler, kendo nikare, to kendo ber.\n13. Dibed ni gima ber ema nomiyo atho koso? Ok kamano kata matin! Richo notiyo gi gima ber, mi onega, mondo richo ongʼere malongʼo ni en angʼo. Kamano chik nyiso ni richo en gima rach moloyo.\n14. Wangʼeyo ni Chik en gir chuny; to an ngʼat ringruok, kendo richo osengʼiewa moloka misumbane.\n15. Gik ma atimo odhiera ngʼeyo. Nimar ok atim gik ma adwaro, to atimo mana gik ma ok adwar.\n16. Koro ka atimo gik ma ok adwar, to mano nyiso ni Chik ber.\n17. Chutho, an ok ema atim gino, to richo manie iya ema time.\n18. Angʼeyo ni onge gimoro kata achiel maber manie iya, tiende ni, kita mar richo. Nimar an-gi gombo mar timo gima ber to ok anyal time.\n19. Nimar ok atim gima ber ma adwaro mondo atim to asiko atimo mana gima rach.\n20. Koro ka atimo gima ok adwar timo, to koro an ok ema atime, to richo modak e iya ema time.\n21. Omiyo ayudo chikni katiyo: Ni ka adwaro timo gima ber, to apo ka rach bende ni koda.\n22. Nimar ei chunya maiye amor gi chik Nyasaye;\n23. to aneno chik machielo katiyo e fuonde mag ringra makedo gi chik manie chunya, mamiyo abedo misumba Chik mar richo manie fuondena.\n24. Mano kaka an ngʼama chandore! En ngʼa mabiro resa kuom ringruokni mar tho?\n25. Erokamano ne Nyasaye kuom Yesu Kristo Ruodhwa! Kuom mano, an awuon gi ei pacha an misumba mar chik Nyasaye, to kuom kita mar richo, an misumba mar chik mar richo.


Mathayo 5 | Bible e Intanet | New World Translation\nInjili mar Mathayo 5:1-48\nYESU PUONJO E WI GOT (1-48)\nYesu chako puonjo e wi got (1, 2)\nPuonj e wi mirima (21-26), chode (27-30), ketho kend (31, 32), kuong’ruok (33-37), chulo kuor (38-42), hero jowasigu (43-48)\n5 Ka noneno oganda, nodhi e got mobet piny, kae to jopuonjrene nobiro ire. 2 Eka nochako puonjogi kowacho niya: 3 “Jo mamor gin jo ma nigi riyo mar ng’eyo Nyasaye,+ nimar Pinyruodh polo en margi. 4 “Jo mamor gin jo ma okuyo, nimar ibiro hogi.+ 5 “Jo mamor gin jo mamuol,+ nimar piny nobed pok margi.+ 6 “Jo mamor gin jo ma nigi kech kod riyo+ mar gik makare, nimar giniyieng’.+ 7 “Jo mamor gin jo ma kecho ji,+ nimar nokechgi. 8 “Jo mamor gin jo ma chunygi long’o,+ nimar ginine Nyasaye. 9 “Jo mamor gin jolos kuwe,+ nimar noluonggi ni nyithind Nyasaye. 10 “Jo mamor gin jo ma osesand nikech gik makare,+ nimar Pinyruodh polo en margi. 11 “Un jo mamor ka ji kwedou,+ kendo sandou,+ kendo wacho weche duto maricho mag miriambo kuomu nikech an.+ 12 Moruru kendo beduru moil ahinya+ nimar pok maru+ duong’ e polo, nikech kamano e kaka ne gisando jonabi ma notelonu.+ 13 “Un e chumbi mar piny,+ to ka chumbi olalo ndhadhu, ere kaka ibiro duok tekone? Koro oonge tich, to iwite mana oko+ mondo ji onyone. 14 “Un e ler mar piny.+ Dala moger e wi got ok nyal geng’ore. 15 Ji moko taya kae to gikete e wi gir chungo taya, to ok e bwo okapu, kendo orieny ne ji duto manie ot.+ 16 Kamano bende, weuru ler maru orieny e nyim ji+ mondo gine timbeu mabeyo,+ kendo gimi Wuonu manie polo duong’.+ 17 “Kik upar ni ne abiro ketho Chik kata weche Jonabi. Ne ok abiro kethogi, to ne abiro chopogi.+ 18 Adier awachonu ni, kata ka polo gi piny okalo, onge kata nyukta matinie mogik mar Chik ma biro lal nyaka wechego duto timre.+ 19 Kuom mano, ng’ato ma ketho kata chik matin ahinya kuom chikegi kendo ma puonjo jomoko ni gitim kamano, noluonge ni ng’at matin e Pinyruodh polo. To ng’at ma timogi kendo ma puonjogi, noluonge ni ng’at maduong’ e Pinyruodh polo. 20 Nimar awachonu niya: Ka timbeu makare ok lo mag jondiko gi Jo-Farisai,+ ok unudonj ngang’ e Pinyruodh polo.+ 21 “Ne uwinjo ni ne owach ne jo machon niya: ‘Kik ineki,+ to ng’at moneko ibiro yal e od ng’ado bura.’+ 22 An to awachonu ni, ng’at ma dhi nyime bedo gi mirima+ gi owadgi ibiro yal e od ng’ado bura; kendo ng’at moyanyo owadgi ibiro yal e Od Bura Maduong’ Mogik; to ng’at ma wacho ne wadgi ni, ‘In ng’at mofuwo mogik!’ ng’atno owinjore yudo kum e mach mar Gehena.*+ 23 “Omiyo, sa mitero mich mari kar misango,+ mit iparo ka in kanyo ni owadu nigi wach moro kodi, 24 we michnino e nyim kar misango kanyo, kae to ia. Kwong idhi ilos kuwe gi owadu eka bang’e iduog ichiw michni.+ 25 “Los weche piyo gi ng’at ma odonjoni ka pod un kode e yo ma dhi e od bura, mondo mi jalo kik teri e lwet jang’ad bura, kae to jang’ad bura oketi e lwet jarit, mi jarit witi e jela.+ 26 Adier awachoni niya: Ok ibi wuok kanyo ngang’ ka pok ichulo pesa duto ma dwarore.* 27 “Ne uwinjo ni ne owach niya: ‘Kik ichodi.’*+ 28 An to awachonu niya: Ng’at ma siko ka ng’iyo dhako+ kogombe, osechodo kode ei chunye.+ 29 Omiyo, ka wang’i ma korachwich miyo ichwanyori, gole kendo iwite mabor.+ Nikech ber moloyo mondo achiel kuom fuonnigi olal kar mondo dendi duto owit e Gehena.*+ 30 Bende, ka lweti ma korachwich miyo ichwanyori, ng’ade kendo iwite mabor.+ Nikech ber moloyo mondo achiel kuom fuonnigi olal kar mondo dendi duto odhi e Gehena.*+ 31 “E wi mano, ne owach niya: ‘Ng’ato ma ketho kend gi chiege, omiye barup* weruok.’+ 32 An to awachonu ni, ng’at ma ketho kend gi chiege, mak mana nikech terruok,* oketo chiege e tem mar chode, to ng’at ma okendo dhako ma kamano chodo.+ 33 “Bende, ne uwinjo ni ne owach ne jo machon niya: ‘Kik ikuong’ri to ok itim,+ to nyaka itim kaka isingori ne Jehova.’*+ 34 An to awachonu niya: Kik ikuong’ri ngang’,+ kata gi polo nikech en kom-loch mar Nyasaye; 35 kata gi piny nikech en raten tiende;+ kata gi Jerusalem nikech en dala mar Ruoth maduong’.+ 36 Kata kik ikuong’ri gi wiyi nikech ok inyal loko yie wich achiel ma bed rachar kata rateng’. 37 To ‘Ee’ maru mondo obed mana ee, to ‘Ooyo’ maru obed mana ooyo,+ nimar mokalo kanyo owuok kuom ng’at marach.+ 38 “Ne uwinjo ni ne owach ni: ‘Wang’ kar wang’ kendo lak kar lak.’+ 39 An to awachonu niya: Kik idhaw gi ng’at marach, to ng’at ma goyo lembi korachwich, lokne lembi machielono bende.+ 40 Kendo ka ng’ato dwaro teri e od ng’ado bura mondo omayi nangani ma iye, miye nangani ma oko bende;+ 41 to ka ng’at manie telo chuni mondo udhi mail achiel,* dhi kode mail ariyo. 42 Ka ng’ato okwayi gimoro, miye, kendo ka ng’ato dwaro holi gimoro,* kik itamri.+ 43 “Ne uwinjo ni ne owach ni: ‘Nyaka iher wadu+ to isin gi jasiki.’ 44 An to awachonu niya: Dhiuru nyime hero jowasiku+ kendo lamuru ne jo ma sandou,+ 45 mondo unyis adier ni un nyithind Wuonu manie polo,+ nimar omiyo chieng’ rieny ne jo maricho kaachiel gi jo mabeyo, kendo omiyo koth chue ne jo makare kaachiel gi jo ma ok kare.+ 46 Nikech ka uhero jo ma oherou kende, to pok mane muyudo?+ Donge josol osuru bende timo mana kamano? 47 To ka umoso mana oweteu, ere gima lich mutimo? Donge ogendni mamoko bende timo kamano? 48 Nyaka ubed malong’o mana kaka Wuonu manie polo bende long’o.+\n^ Ne en kar wang’o yugi oko mar Jerusalem. Som Tiend Weche.\n^ Grik, “kuadran mogik.” Som Apendiks B14.\n^ E dho Grik, wach molok kae ni ‘chode,’ en sama dichwo kata dhako manie kend oterore gi ng’at ma ok jaode.\n^ Kata, “satifiket.”\n^ Grik, porneia. Som Tiend Weche.\n^ Tiende ni, holo gimoro ma onge ohala e wiye.


Jehova Nyasaye ema kelo dhier gi mwandu, josunga odwoko piny, to joma muol otingʼo malo.\nOmiyo kik waol gi timo timbe mabeyo, nikech ka ok waol to wabiro keyo, ka ndalo ochopo.\nAbram koro nosebedo ja-mwandu ahinya mar jamni gi fedha kod dhahabu.\nTo moloyo mago duto, owetena, ka usingoru e wach moro to kik ukwongʼru. Kik ukwongʼru gi polo kata gi piny kata gi gimoro amora machielo. Kar timo kamano to “Ee” maru mondo obed mana ee, kendo “Ooyo” maru bende obed mana ooyo, nono to buch Nyasaye biro loyou.\nKane gisechiemo giduto mi giyiengʼ, nowachone jopuonjrene niya, “Chokuru ngʼinjo duto ma ji ochamo oweyo. Kik uwe gimoro dhi nono.”\nOganda podho nimar onge puonj, to jongʼad rieko mangʼeny miyo loch mar adier bedo.\nNgʼat manyiso ngʼwono ne jochan, holo mana Jehova Nyasaye, obiro gwedhe kuom gik mosetimo.\nNgʼat mohero budho biro bedo jachan; ngʼat mohero divai kod moo ok nyal bedo ja-mwandu.\nNgʼat mangʼwon noyud gweth, nimar opogo chiembe kod jochan.\n Ngʼat ma iye lit dwaro ahinya ni mondo obed gi mwandu to ok ongʼeyo ni chan orite. Ngʼatno makwero ngʼato gikone obiro yudo pwoch mangʼeny moloyo ngʼatno man-gi lep mawuondo. Ngʼat mamayo wuon mare kata min, to owacho niya, “Timo kamano ok rach,” ochal gi ngʼat maketho gimoro. Ngʼat ma jawuoro thoro kelo miero, to ngʼat mogeno kuom Jehova Nyasaye biro dhiyo maber. Ngʼat moketo genone kuome owuon ofuwo, to ngʼatno mawuotho e rieko, oritore maonge hinyruok. Ngʼat mamiyo jochan ok nochand gimoro, to ngʼat ma gengʼo wangʼe ne jochan noyud kwongʼ mangʼeny.\nKik ubed gi gowi mar ngʼato, makmana gowi mar hera, nimar ngʼama ohero wadgi osechopo Chik.\n Wer ma ji wero kadhi e hekalu. Atingʼo wangʼa ka arango gode, ere kuma konyruokna biro aye? Konyruokna aa kuom Jehova Nyasaye, Jachwech polo gi piny.\n To Yesu nodwoko kowacho niya, “Beduru gi yie kuom Nyasaye. Awachonu adier ni ka ngʼato owacho ne godni ni, ‘Dhiyo mondo inyumri e nam,’ ma ok obedo gi kiawa e chunye kata matin, to oyie ni gima owachono biro timore, to gima odwarono notimre kamano.\n2 Korintho 9:6-8\n Paruru wachni: Ngʼat mochwoyo kodhi manok kayo cham manok, to ngʼat mochwoyo kothe mangʼeny kayo cham mangʼeny. Ngʼato ka ngʼato mondo ochiw kaka chunye oyiero, ma ok oywago angʼe, kata nikech ochune, nimar Nyasaye ohero ngʼat ma chiwone ka mor. To Nyasaye nyalo miyo ubed gi gweth mogundho, mondo kinde duto ubed gi gik moko duto munyalo konyorugo un uwegi, kod mamoko malangʼ munyalo konyogo joma moko.\n “Ka dibed ni achiel kuomu dwaro gero ot. Donge obiro bedo piny mokwongo mondo okwan nengone mondo one ka en gi pesa moromo mar tieke? Nimar ka oketo mise to ok onyal tieke, ji duto manene biro nyiere, kagiwacho ni, ‘Jali nochako gedo to ok onyal tieko.’\n To ka uholo mana joma un gi adier ni biro dwokonu, en ohala manade ma uyudo? Kata mana joricho holo mana joricho ka gigeno ni ibiro chulogi duto. To heruru wasiku, timnegiuru maber, kendo holgiuru ka ok ugeno ni ubiro yudo gimoro bangʼe. Eka poku biro bedo maduongʼ kendo ubiro bedo yawuot Nyasaye Man Malo Moloyo, nikech ongʼwon gi jogo ma ok dewe kendo jomaricho. Beduru mangʼwon, mana kaka Wuonu ngʼwon.\n Chikuru itu uwinja, un jo-mwandu! Ywaguru kendo gouru nduru nikech masiche mathoth mochomou. Mwandu ma un-go osetop, kendo olwenda osechamo lepu otieko. Dhahabu gi fedha ma un-go nyal osechamo, kendo nyal mochamogigo ema biro bedo joneno makwedou kaka joketho, kendo gibiro chamo ringreu ka mach. Usechoko mwandu e ndalo gikoni!\n Jehova Nyasaye nowacho ne Abram niya, “Dar iwe pinyu gi jou kod joodu mondo idhi e piny ma abiro nyisi. “Anaketi oganda maduongʼ kendo anagwedhi; anami nyingi bed gi huma, kendo anami ibed gweth ne ji. Anagwedh jogo ma gwedhi kendo anakwongʼ jogo makwongʼi, kendo ogendini duto manie piny nogwedhi nikech in.” Omiyo Abram nowuok kaka Jehova Nyasaye nosenyise kendo Lut nodhi kode. Abram ne ja-higni piero abiriyo gabich kane owuok Haran. Nokawo chiege Sarai, gi Lut wuod owadgi, gi mwandu duto mane gisechoko kod wasumbini duto mane gin-go Haran, kendo negichako wuoth mar dhi Kanaan mi negichopo kuno. Abram nowuotho e piny mochopo Shekem e tiend yath maduongʼ mar More. E kindego jo-Kanaan nodak e pinyno. Jehova Nyasaye nofwenyore ne Abram mi owachone niya, “Anami kothi pinyni.” Omiyo Abram nogero kendo mar misango kanyo ne Jehova Nyasaye mane osefwenyorene. Noa kanyo modhi e piny gode ma yo wuok chiengʼ mar Bethel kendo nogero hembe e kind Bethel man yo podho chiengʼ to gi Ai man yo wuok chiengʼ. Kanyo nogeroe kendo mar misango ne Jehova Nyasaye kendo nolamo Jehova Nyasaye kanyo. Eka Abram nochako wuoth kendo odhi nyime giwuoth kochomo Negev. Koro kech nomako pinyno kendo Abram nodhi Misri mondo odhi odag kuno kuom kinde matin nikech kech ne duongʼ. Kane ochiegni donjo Misri, nowacho ne Sarai chiege niya, “Angʼeyo kaka in dhako ma jaber. Ka jo-Misri oneni, gibiro wacho, ‘Ma en chiege.’ Mi gininega to inires ngimani. Wach ni in nyamera, mondo mi gitimna maber kendo ngimana obedie nikech in.” Kane Abram ochopo Misri, jo-Misri noneno Sarai kaka ne en dhako ma jaber miwuoro. Kendo kane jodong Farao oneno Sarai, negiwuoro berne ne Farao kendo nokawe motere kar dak ruoth. Farao nomiyo Abram rit maber nikech Sarai, kendo nomiyo Abram rombe, dhok, pundane machwo gi mamon, wasumbini machwo gi mamon kod ngamia. To Jehova Nyasaye nosando Farao gi joode gi tuoche madongo nikech Sarai chi Abram. Omiyo Farao noluongo Abram kendo nopenje niya, “Angʼo ma isetimonani? Ere gima omiyo ne ok inyisa ni Sarai en chiegi? Mara angʼo ne iwuonda ni Sarai en nyameru momiyo akawe mondo obed chiega? Chiegi eri, kawe mondo udhi.” Eka Farao nogolo chik ne joge mondo ogol Abram, chiege gi gige duto kendo gikowogi oko mar pinyno.\n “Beduru motangʼ mondo kik utim timbeu makare e nyim ji, mondo eka gineu. Kutimo kamano to ok ubi yudo pok moa kuom Wuonu manie polo. “Kuom mano kuchiwo kony ne joma ochando to kik uland gima utimo gi turumbete, kaka joma wuondore timo ei sinagoke kendo e yore manie kind mier, mondo ji omigi luor. Awachonu adier ni giseyudo pokgi duto. To kichiwo kony ne joma ochando to kik iyie lweti ma koracham ongʼe gima lweti ma korachwich timo, mondo chiwo mari obed malingʼ-lingʼ. Eka Wuonu maneno gima ochiw lingʼ-lingʼ nomiyi pokni. “Bende ka ulamo, to kik uchal gi joma wuondore, nimar gihero lamo ka gichungʼ ei sinagoke, kendo e akek yore mondo ji onegi. Awachonu adier ni giseyudo pokgi duto. To kilamo to donji e odi maiye, ilor dhoot eka ilam Wuonu ma ok ne. Eka Wuonu maneno gima otim lingʼ-lingʼ nomiyi pokni. To kulamo to kik usik kunuoyo weche kayiem kaka jopiny, nimar giparo ni ibiro winjgi nikech wechegi mathoth. Kik uchal kodgi, nikech Wuonu ongʼeyo gik muchando kata kapok ukwaye. “Koro kama e kaka onego ulam: “ ‘Wuonwa manie polo, nyingi mondo omi duongʼ, Pinyruoth mari obi, dwaroni mondo otimre e piny kaka timore e polo. Miwa kawuono chiembwa mapile pile. Wenwa richowa, kaka wan bende waweyone joma timonwa marach. Bende kik iwe wadonj e tem, to reswa e lwet ngʼat marach.’ Nimar ka uweyo ne ji ka gikethonu, eka Wuonu manie polo biro weyonu. To ka ok uwe ni ji richogi to wuonu manie polo ok bi weyonu richou. “Ka utweyo chiemo to kik unen malich kaka joma wuondore timo, nimar gimieno wengegi mondo ginyis ni gitweyo chiemo. Awachonu adier ni giseyudo pokgi duto. To in, kitweyo chiemo to ol mo e wiyi kendo luok wangʼi, mondo kik obed gima ongʼere ne ji ni itweyo chiemo, to Wuonu ma ok ne kende ema ongʼe. Eka Wuonu maneno gima otim lingʼ-lingʼ nomiyi pokni. “Kik ukan mwandu ne un uwegi e piny kama olwenda gi nyal kethoe gik moko, kendo kama jokwoge turoe kendo kweloe. To kanuru mwandu magu e polo kama olwenda kata nyal ok kethie gik moko kendo jokuo ok turie ma kwelie, Nimar kama mwanduni nitie e kama chunyi bende nobedie. “Wangʼ e taya mar ringri. Ka wengeni neno maber to ringri duto opongʼ gi ler. To ka wengeni richo to ringri duto biro pongʼ gi mudho. Omiyo ka ler manie iyi en mudho, to mano kaka en mudho maduongʼ miwuoro! “Onge jatich manyalo tiyo ne ruodhi ariyo. Nimar obiro chayo achiel to ohero machielo, kata obiro chiwore ne achiel to ochayo machielo. Ok inyal tiyo ne Nyasaye kendo ne pesa. “Emomiyo awachonu ni, kik uparru kuom ngimau, kata kuom gik ma ubiro chamo kata madho; kata kuom dendu kata gik ma ubiro rwako. Donge ngima duongʼ moloyo chiemo, koso del donge duongʼ moloyo lewni? Ranguru ane winy ma huyo e kor polo. Ok chwo cham to bende ok gikee kata giken e dere, to eka Wuonu manie polo pod pidhogi apidha. To un donge un gi nengo mamalo moloyogi? En ngʼa kuomu ma parruok moparorego nyalo miyo omed bedo mangima kata mana kuom sa achiel kende? “Koso uparoru ne wach lewni nangʼo? Neyeuru kaka ondanyo mag pap dongo. Ok ginyagre gi tich kata gi chwecho. To kata kamano awachonu ni kata mana Solomon e rwakruokne malich duto ne ok orwakore ka achiel kuomgi. Ka kamano e kaka Nyasaye rwako lum aluma manie pap, ma kawuono nitie to kiny iwite e mach, donge obiro rwakou maber moloyo, yaye un joma yiegi tin-gi? Omiyo kik uparru kuwacho ni, ‘Wabiro chamo angʼo?’ Kata ni, ‘Wabiro madho angʼo?’ Kata ni, ‘Wabiro rwako angʼo?’ Nimar jopiny ema chandore ka dwaro gigi duto; to bende Wuonu manie polo ongʼeyo ni udwaro gigi duto. To mokwongo, dwaruru pinyruoth Nyasaye kod timne makare eka gigi duto bende nomiu kaachiel gi mago. Kuom mano, kik uparru kuom kiny, nikech kiny noparre kuome owuon. Odiechiengʼ kodiechiengʼ nigi chandruokne morome.\nRapar mar Chik 28:1-68\n Ka uluoro Jehova Nyasaye ma Nyasachu kendo urito adimba chikene duto ma amiyou kawuono, to Jehova Nyasaye ma Nyasachu biro tingʼou malo moloyo ogendini duto modak e piny. Gwethgi duto nobed magu kamoro amora ma untie ka uluoro Jehova Nyasaye ma Nyasachu, kendo magi e gin: Ibiro gwedhou ka un e dala kata ka un oko. Nogwedhu gi nyithindo mangʼeny gi cham mogundho kod jamni mathoth ma gin kweth mag nyiroye kod mag nyirombe. Nogwedh atongeu gi dakuondeu duto. Nogwedhu ka udonjo e dala kendo ka uwuok. Jehova Nyasaye noket wasiku ma monjou e lwetu mi unulogi. Ginimonju ka gin oganda achiel, to ginike ka gia iru ka gin migepe abiriyo. Jehova Nyasaye biro gwedho decheu kaachiel gi gimoro amora ma uchiworu timo, Jehova Nyasaye ma Nyasachu biro gwedhou e piny ma omiyou. Jehova Nyasaye biro gurou kaka joge maler, mana kaka ne owacho ka okwongʼore, ka urito chike mag Jehova Nyasaye ma Nyasachu kendo uwuotho e yorene. Eka ji duto modak e piny none ni un joma oluong gi nying Jehova Nyasaye kendo gibiro luorou. Jehova Nyasaye biro miyou gweth mogundho; ma gin nyithindo mangʼeny, jamni mathoth kod cham mogundho e piny mane Jehova Nyasaye osingore kokwongʼore ni kwereu ni nomiu. Jehova Nyasaye biro yawo polo, ma en kar keno mag mwandune, ka ochiwo koth e piny e ndalo mowinjore, kendo ka ogwedho tije duto mag lwetu. Ubiro chiwo hola ne pinje mangʼeny to un ok unuhol gimoro kuomgi. Jehova Nyasaye nomi ubed jotelo to ok joma itelonegi. Ka urito chike ma Jehova Nyasaye ma Nyasachu miyou kawuononi kendo uluwogi adimba, to kinde duto unubed jotelo to ok joma itelonegi. Kik uwe chike ma amiyou kawuononi, ka udhi e bat korachwich kata koracham kendo ka uluwo nyiseche manono kendo utiyonegi. To ka ok uchiwo luor ne Jehova Nyasaye ma Nyasachu kendo ok urito chikene duto adimba kod buchene ma amiyou kawuononi, to kwongʼ-gi duto biro makou. Ibiro kwongʼou ka un e dala kata ka un oko. Nokwongʼ atongeu gi dakuondeu. Nyithindu munywolo nokwongʼ, kaachiel gi chambu, gi nyiroye mag dhou kod nyithi jambu. Ibiro kwongʼou ka udonjo kendo kuwuok. Jehova Nyasaye biro oronu kwongʼ, ngʼengʼ kod achaya e gimoro amora ma utimo, nyaka urum chuth makaru lal nono nikech richo ma usetimo ma ujwangʼe. Jehova Nyasaye biro goyou gi tuoche mi otieku e piny ma udhi kawo. Jehova Nyasaye nogou gi tuo mar kahera, midhusi gi tuo akuodi kod gwonyo kendo obiro kelonu oro mi cham rochre ewi dongo; kendo gigo duto biro thagou nyaka urum chuth. Polo norieny ka mula ewiu, piny to nobed matek ka chuma. Jehova Nyasaye enolok koth machwe e pinyu obed mana lo kod buru malich, gini olre koa e polo nyaka unurum. Jehova Nyasaye nomi lou e nyim wasiku. Unumonjgi ka un e achiel, to unuring-gi kuke e migepe abiriyo, kendo unubed gima wichkuot ne ogendini duto manie piny. Ringreu modongʼ ema nobed chiemb winy manie kor polo gi ondiegi manie thim, kendo onge ngʼato angʼata manogolgi kuomu. Jehova Nyasaye nogou gi tuo mag buche mag Misri, akuodi, gwonyo kod kalanga ma ok thiedhi. Jehova Nyasaye nogou gi tuo mar neko kendo noloku muofni kendo joma orundore. E dier odiechiengʼ tir ubiro rundoru ka muofni e mudho. Onge gima unutim manodhi maber, ndalo duto nothiru kendo noyak giu maonge ngʼama noresu. Inichan kendo nyako mihero, to ngʼat moro nono ema nokawe mabed kode. Iniger ot to ok inidagie, kendo inipidh mzabibu to ok inicham gik monyak kuomgi. Rwadhi noyangʼ kineno, to ok ni cham ringe. Kanyna mari nokaw kuomi githuon, to ok noduognigo. Rombe magi nomi wasiki, to onge ngʼama noresgi. Yawuoti kod nyigi noter e pinje mamoko, kendo inimanygi gi wengeni odiechiengʼ duto kionge gi teko mar resogi. Oganda ma ok ingʼeyo nocham gik mitiyo matek gi luchi e puotheni kendo onge gima initim makmana tingʼ mapek kod achune e ndalou duto. Gik ma wangʼi neno noloki neko. Jehova Nyasaye nomi buche maremo ma ok thiedhi mak chongeni gi tiendeni kendo ginilandre koa e pat tiendi nyaka e wiyi. Jehova Nyasaye biro riembou, to ruoth ma unuyier notelnu noteru e lwet piny ma kata kwereu ne ok ongʼeyo. Kuno unulamie nyiseche mamoko, ma gin nyiseche mopa gi yien kod kite. Inibed gima mono miyanyo kendo ijaro e kind ogendini duto kuma Jehova Nyasaye noterue. Unuchwo kothe mangʼeny to unuka manok, nikech bonyo nokethgi. Unupidh mzabibu e puotheu ma ukagi to ok unumadh olemo mochwer kuomgi kata choko olembgigo nikech kute nochamgi. Ubiro bedo kod yien zeituni e pinyu to ok unukonyru gi moe nikech zeituni nolwar piny. Unubed gi yawuowi kod nyiri to ok unuritgi nimar notergi e twech e pinje mamoko. Kweth mag bonyo noketh yiendu kod chambu duto e pinyu. Jopinje mamoko modak e pinyu nonyaa mamedre moloyou, to un to unubed manok. Ginibed gi gik ma giholou, to un ok nubed gi gima unyalo hologi. Ginibed jotelo, to un nubed joma itelonegi. Kwongʼ-gi duto nobi kuomu. Kwongʼ-gi nolaw bangʼu mijuku manyaka urum uduto, nikech ne ok uwinjo Jehova Nyasaye ma Nyasachu, kata rito chikene kod buchene duto mane omiyou. Ginibed ranyisi kod midhiero kuomu kod nyikwau nyaka chiengʼ. Nikech ne ok utiyo ne Jehova Nyasaye ma Nyasachu gi ilo kod mor e ndalo mane un gi mwandu, omiyo e kech, e riyo, e duk, kod dhier unutine wasiku ma Jehova Nyasaye oseoronu. Enoket jok mar mula mapek e ngʼutu nyaka chop otieku. Jehova Nyasaye enokel piny moro moa mabor, ma en piny mantie e giko piny, machal gi ongo mafuyo, gin oganda ma dhogi ok unuwinji, oganda maneno makwiny maonge gi luor ne joma oti kata joma pod tindo. Ginineg jambu ma pod tindo kendo giniketh chambu e puothe mi nyaka ginitieku chuth. Ok ginicham, divai manyien kata mo, kata mana nyiroye mag dhou kod nyirombe mag jambu nyaka chop gitieku chuth. Ginitim agengʼa ne miechu madongo duto nyaka kuonde mochiel motingʼore gi malo ma uketo genou kuomgi lwar. Ginikethi mier madongo e piny duto ma Jehova Nyasaye ma Nyasachu miyou. Nikech chandruok maniyudi ka wasiki okeloni ka in e twech, nucham nyaka nyithindu munywolo, ma gin ringre yawuotu kod nyiu ma Jehova Nyasaye ma Nyasachu osemiyou. Kata mana ngʼat maber kendo ngʼwon ahinya e dieru ok nobed gi miwafu ne owadgi owuon kata mana ne chiege mohero kata nyithinde modongʼ, kendo ok enomi ngʼato angʼata ringre nyathineno ma en owuon ochamo nikech mano kende e gima nodongʼ bangʼ ka wasigu osemonjo miechu. Dhako makare kendo man-gi lony mamalo e dieru, ngʼat modimbore kendo man-gi ngʼwono malach ma bende ok osewuotho e lowo gi tiende nono, nobed ka iye kwar kod chwore owuon kata mana gi yawuote kod nyige ma en owuon ema onywolo. Notamre pogonegi kata mana bieche owuon bangʼ nywol, nimar oparo mondo ochamgi lingʼ-lingʼ e ndalo ma wasiku nogonu agengʼa ka masira olworo miechu madongo. Ka ok urito weche duto manie chikni ma ondiki e kitabuni kendo ka ok uchiwo luor ne nyinge man-gi teko ma en Jehova Nyasaye ma Nyasachu, Jehova Nyasaye biro kelo masiche malich kuomu kaachiel gi nyikwau, tuoche maywayo dend ji kuom kinde mangʼeny. Obiro keto kuomu tuoche duto mag Misri ma uluoro kendo ginibed kuomu. Jehova Nyasaye nokel kuomu kit tuoche duto ma ok ondiki e kitabuni mar chik nyaka chop tieku chuth. Un ma ungʼeny ka sulwe manie polo unudongʼ matin nikech ne ok urito chike Jehova Nyasaye ma Nyasachu. Mana kaka ne omoro Jehova Nyasaye mondo omiu gweth kendo ubed mangʼeny, e kaka obiro bedo gi mor ka oranou kendo otiekou. Notieku e piny ma udonjoe mondo ukaw. Eka Jehova Nyasaye nokewu e pinje duto, koa e tungʼ piny konchiel nyaka machielo. Kanyo unulamie nyiseche mamoko, ma gin nyiseche mopa mag yiende kod kite ma un uwegi kod ka kwereu ne ok ongʼeyo. E kind pinjego ok unuyudie hoch kata yweyo ka ombongʼ tiendeu ool. Kuno Jehova Nyasaye nomiu paro maliw, wangʼ maneno ka ool gi dwaro to gi chuny machandore. Unudag ka ukia gima biro timorenu; ka un gilworo odiechiengʼ kod otieno, ka ukia gima biro timore ne ngimau. Ka piny oru gokinyi unuwach niya, “Mad ne bedni en odhiambo” kendo godhiambo unuwach niya, “Mad ne piny bed ni en okinyi” nikech masira ma unune nopongʼ chunyu kod gik ma wengeu none. Jehova Nyasaye nooru dok Misri gi yiedhi, e wuoth mane awacho ni ok onego udhiye. Kuno unuchiwru ne wasiku kaka chwo kod mon ma jotich to onge ngʼama noyie ngʼiewou.


Bible in one year - Luo Bible 2020 - February 13\n1. Bezalel noloso Sandug Muma gi yiend siala ma borne romo fut angʼwen gi nus to lachne romo fut achiel gi nus kendo borne madhi malo romo fut achiel gi nus.\n2. Nobawe gi dhahabu maler oko gi iye kendo nochwene ndiga mar dhahabu mothedhi molwore.\n3. Nothedhne ratege angʼwen molworore mag dhahabu machalo gi bangli kendo notwegi e tiendene angʼwen-go, ka ratege ariyo bedo e bathe konchiel to ariyo mamoko e bathe komachielo.\n4. Eka noloso ludhe mag yiend siala mi obawogi gi dhahabu.\n5. Kendo norwako ludhego ei ratege mantie e bethe Sandug Muma mondo otingʼego.\n6. Noloso raum mar pwodhruok gi dhahabu maler ma borne romo fut angʼwen gi nus kendo lachne romo fut achiel gi nus.\n7. Eka noloso kido mar malaika ariyo miluongo ni kerubi gi dhahabu mothedhi.\n8. Noloso kido mar malaika mar kerubi achiel e giko raumno kendo malaika mar ariyo e giko komachielo; kendo noriwogi ma gibedo gimoro achiel ewi raumno.\n9. Kido mar malaika mar kerubigo noyaro bwombegi kochomo malo mondo giumgo raumno. Kerubigo nochungʼ momanyore ka ngʼiyore gi wi raumno.\n10. Negiloso mesa gi yiend siala ma borne romo fut adek to lachne romo fut achiel gi nus kendo borne madhi malo romo fut ariyo gi robo.\n11. Eka ne gibawe gi dhahabu maler kendo gilworo bethene gi dhahabu.\n12. Bende negiloso bethene molwore ma lachne romo gi pat lwedo achiel kendo ne gichweyo bethenego gi dhahabu.\n13. Negilosone ratege molworore angʼwen mag dhahabu kendo ne gitweyogi e konde angʼwen mag mesa kama ne nitie tiendene.\n14. Ratege molwororego noket machiegni gi bethe mesano mondo omak ludhego mitiyogo kuom tingʼo mesa.\n15. Ludhe mitingʼogo mesano nolos gi yiend siala kendo nobawgi gi dhahabu.\n16. Gik mitiyogo e mesano mane olosi gi dhahabu maler ne gin, sende, bakunde, tewni kod agulnine mitiyogo kuom chiwo misengini miolo piny.\n17. Negiloso rachung taya gi dhahabu maler kendo ne othedh tiende gi kore gi kikombege machalo maua gi thiepege kod obokege kaka gimoro achiel.\n18. Bedene auchiel nochwogore gi e kore ka adek nitie konchiel kendo adek nitie komachielo.\n19. Kikombe adek molos kaka maupe mag oyungu gi thiepene kod obokene nobedo e bade achiel, kendo adek e bade maluwe kendo bedene auchielgo nochwogore kawuok e rachungi taya.\n20. Kendo kuom rachungi taya ne nitie kikombe angʼwen molos machal gi maupe mag oyungu mathiewo kendo golo thuoke.\n21. Maua achiel noketi e bwo bede ariyo mokwongo mar rachungino, mar ariyo noketi e bwo mar ariyo, to mar adek noketi e bwo bede mar adek, giduto gin bede auchiel.\n22. Maupego kod bedego duto nobedo gimoro achiel gi rachungi taya mothedh gi dhahabu maler.\n23. Negilosone rachungino teyni abiriyo, kaachiel gi gik mingʼadogo otambi kod gigene mag jowo buru molos gi dhahabu maler.\n24. Negiloso rachung tayano kod gigene duto gi dhahabu maler maromo kilo piero adek gangʼwen.\n25. Negiloso kendo mar misango miwangʼoe ubani gi yiend siala. Ne oromre bathe duto koni gi koni ka borne gi lachne en fut achiel gi nus, to borne madhi malo ne gin fut adek, kendo tungene nyaka bed gimoro achiel kode.\n26. Ne gibawo wiye kod bethene duto kod tungene gi dhahabu maler bende nolosne ndiri mar dhahabu molwore.\n27. Negiloso ratege ariyo mag dhahabu e bwo ndiri ka gimanyore ariyo koni gi koni mondo omak ludhe mitingʼego.\n28. Negiloso ludhego gi yiend siala kendo ne gibawogi gi dhahabu.\n29. Bende negiloso mor pwodhruok maler kod ubani maliw madungʼ tik mangʼwe ngʼar, ma en tich jalos mo madungʼ tik mangʼwe ngʼar.\n1. Negigero kendo mar misango miwangʼo pep gi yiend siala ka borne madhi malo romo fut angʼwen gi nus; to lachne kod borne romo fut abiriyo gi nus maromre.\n2. Negiloso tungʼ e konde angʼwen mag kendono, mondo omi tungego kod kendo mar misango obed gimoro achiel, kendo ne gimuono kendo mar misangono gi mula.\n3. Gik moko duto mitiyogo e kendo mar misango nolos gi mula. Gigo ne gin agulni, opawo, bakunde mikirogo remo, gi uma michiwogo ringʼo kod tegni mag mach.\n4. Negiloso singʼenge ne kendo mar misango gi mula mondo oketi e bwoye nyaka chopi e kore gi yo ka malo\n5. Negiloso chuma molworore mag mula mondo omak ludhe ma itingʼego e kondene angʼwen-go.\n6. Negiloso ludhego gi yiend siala mi gibawe gi mula\n7. Negirwako ludhego ei nyangeyego mondo gibedi e bath kendo mar misangono kitingʼego, bende ne gitucho bugo e chunye mondo owe iye thuolo ka gitiyo gi bao mayom.\n8. Negiloso karaya mar mula gi rachungi miketoe karayano mag mula ka gitiyo gi kiyo mag mon mane tiyo e dho Hemb Romo.\n9. Bangʼe negiloso laru. Yo milambo mar laruno borne ne romo fut mia achiel gi piero abich gachiel kendo ne en gi pasia momin molos gi law mayom,\n10. pasiani nolierie sirni piero ariyo gi rachungi piero ariyo mag mula, kod ramaki mag fedha kod rangʼaw miriwogo sirnigo.\n11. Koma odok yo nyandwat mar laruno nobed maromo fut mia achiel piero abich gachiel kendo nobed gi sirni piero ariyo gi rachungi piero ariyo mag mula man-gi ramaki kod rangʼaw miriwogo kor sirni molos gi fedha.\n12. Kochomo yo podho chiengʼ mar laruno lachne ne romo fut piero ochiko gaboro kendo ne en gi pasia mongʼaw e sirni apar morwakie rachungi apar kaachiel gi ramaki molos gi fedha kod rangʼaw miriwogo sirnigo.\n13. Kochomo yo wuok chiengʼ mar laruno bende lachne ne romo fut piero abiriyo gabich.\n14. Pasia ma borgi romo fut piero ariyo gadek ne nitie e bath rangach konchiel ka pasiago ongʼaw ewi sirni adek man-gi rachungi adek,\n15. kendo pasia mamoko ma borgi romo fut piero ariyo gadek ne nitie e bath rangach komachielo kongʼawgi e sirni adek man-gi rachungi adek.\n16. Pasiago duto molworo laruno molos gi law mayom momin.\n17. Rachungi mag sirnigo nolos gi mula. Ramaki gi rangʼaw mag sirnigo nolos gi fedha, kendo nobaw wi sirnigo gi fedha; rangʼaw mag sirnigo duto mag laru nolos gi fedha.\n18. Pasia duto mag dhorangach nolos gi law mayom momin marambulu gi maralik kod makwar molos gi jatwengʼo molony. Borne ne romo fut piero adek kendo kaka pasia mag laru borne ne romo fut aboro,\n19. gi sirni angʼwen kod rachungi mag mula angʼwen. Ramekigi gi rangʼawgi nolos gi fedha.\n20. Loye duto mag Hemb Romo kod loye mag alwora mar laru nolos gi mula.\n21. Magi e kar romb gik moko duto mane otigo kigero Hemb Romo, ma en Hema mar singruok kaka nokwan-gi gi chik mane Musa ogolo ne jo-Lawi kotelnegi gi Ithamar wuod Harun jadolo.\n22. (Bezalel wuod Uri ma wuod Hur ja-dhood Juda noloso gik moko duto kaka Jehova Nyasaye nochiko Musa;\n23. ne en gi Oholiab wuod Ahisamak ma ja-dhood Dan ma jatich lwedo kendo jagoro kendo jatwangʼ lewni marambulu gi maralik kod marakwaro.)\n24. Kar dhahabu duto mane okel kawuok e misango mifwayo mane otigo e tich duto mar kama ler mar lemo ne romo kilo alufu achiel (1,000) kaluwore gi rapim mar kama ler mar lemo.\n25. Fedha mane oyudi koa kuom oganda duto mane okwan e kweno maduongʼ ne romo kilo alufu adek mia angʼwen (3,400) kaluwore gi rapim mar kama ler mar lemo,\n26. fedhago ema nochok kane ngʼato ka ngʼato mane okwan ogolo nus shekel kaluwore gi rapim mar kama ler mar lemo nimar kar romb joma nokwan machwo mahikgi oromo piero ariyo kadhi nyime ne gin ji alufu mia auchiel gadek mia abich gi piero abich (603,550).\n27. Fedha maromo kilo alufu adek mia angʼwen-go (3,400) notigo kuom loso rachungi mag kama ler mar lemo kod mag pasia, ka rachungi ka rachungi kawo kilo piero adek gangʼwen (34,000).\n28. To kilo piero ariyo negitiyogo kuom loso ramaki mag sirni kendo bawo wi sirnigo kod loso rangʼepegi.\n29. Mula mane oyudi e misango mifwayo ne romo kilo alufu ariyo mia angʼwen (2,400).\n30. Negitiyo kode kuom loso rachungi mag dho Hemb Romo gi kendo mar misango mar mula gi singʼengene gi gik moko duto mitiyogo e kendono,\n31. kaachiel rachungi mag laru kod mag dhorangach kod sigingigi mag Hemb Romo kod laru molwore.\n9. To in ema ne igola e ich; ne ichweya mondo agen kuomi kata kane pod adhodho thund minwa.\n10. Ne oriwa kodi chakre chiengʼ mane onywolae; isebedo Nyasacha aa kinde mane an ei minwa.\n11. Kik ibed mabor koda, nikech chandruok ni koda machiegni, kendo onge ngʼama nyalo konya.\n12. Rwedhi mangʼeny olwora; rwedhi maroteke moa Bashan olwora koni gi koni.\n13. Sibuoche maruto makidho le ma gisemako ongʼamo dhogi malach ka dwaro kidha.\n14. Ipuka oko ka pi, kendo chokena duto osewil. Chunya olokore odok; oseleny morumo e iya.\n15. Tekona osetwo ka balatago, kendo lewa omoko e danda; isepiela e lop tho.\n12. “An, rieko, wadak kaachiel gi ngʼado bura makare; an-gi ngʼeyo kod pogo tiend wach.\n13. Luoro Jehova Nyasaye en sin gi richo; amon gi sunga kod ngʼayi, timbe maricho kod wuoyo mochido.\n14. Ngʼado rieko kod ngʼado bura malongʼo gin maga; an-gi winjo tiend wach kod nyalo.\n15. An ema amiyo ruodhi locho kendo joloch loso chike makare.\n16. Nikech an, amiyo yawuot ruodhi loch kod joka ruodhi duto marito pinje.\n17. Ahero jogo mohera, to jogo ma manya yuda.\n18. Mwandu gi luor ni kuoma, mwandu mochwere kod mewo.\n19. Olemba ber moloyo dhahabu maber, gino machiwo oloyo fedha moyier.\n20. Awuotho e yo mobidhore makare, e yore mag bura makare,\n21. kachiwo mwandu ni jogo mohera kendo amiyo kuondegi mag keno bedo mopongʼ chutho.\n51. Gikanyono achiel kuom joma ne nigi Yesu nowuodho liganglane oko, kendo notongʼo jatij jadolo maduongʼ, mi ochodo ite oko.\n52. Yesu nowachone niya, “Dwok liganglani e olalo, nimar ji duto ma wuodho ligangla notho gi ligangla.\n53. Iparo ni ok anyal kwayo Wuora mi oketna tenge migepe apar gariyo mag malaike mondo okedna sani sani?\n54. Ndiko dichop kare nade mawacho ni gigo nyaka timre kaka gitimore sani?”\n55. E sechego Yesu nowachone ogandano niya, “Uwuokna oko mondo umaka ka utingʼo ligengni kod arunge mana ka gima an jatend koko mar jo-jendeke nangʼo? Pile ka pile an kodu e laru mag hekalu ka apuonjo, to ne ok umaka.\n56. To gima timoreni osetimore kama mondo Ndiko mag jonabi ochopi.” Eka jopuonjre duto noweye moringo odhi.\n57. Joma nomako Yesu nokawe motere nyaka ir Kaifas jadolo maduongʼ, kuma jopuonj chik kod jodongo noyudo osechokoree.\n58. To Petro noluwo bangʼe gichien, nyaka notundo e laru mar jadolo maduongʼ. Nodonjo kendo nobet piny kod jorito mondo one ane gima ne biro timore.\n59. Jodolo madongo gi jobuch Sanhedrin duto ne manyo nend miriambo moro mane ginyalo donjonego Yesu mondo gingʼadne buch tho.\n60. To ne ok giyudo ketho moro amora kuome, kata obedo ni jonend miriambo mangʼeny nobiro nyime. Achien mogik, ariyo nobiro nyime,\n61. kendo negiwacho ka giramo niya, “Ngʼatni nowacho ni, ‘Anyalo muko hekalu mar Nyasayeni mi achak agere kendo bangʼ ndalo adek.’ ”\n62. Eka jadolo maduongʼ nochungʼ malo mopenjo Yesu niya, “Dak idwok wachno? Ma wach manade ma jogi wacho kuomini?”\n63. To Yesu nolingʼ alingʼa thi. Jadolo maduongʼ nowachone niya, “Achiki mondo ikwongʼri gi nying Nyasaye Mangima ni inyiswa ka in e Kristo ma Wuod Nyasaye.”\n64. Yesu nodwoke niya, “E en kaka iwachono. To awachonu un duto ni e ndalo mabiro unune Wuod Dhano kobet e bat korachwich mar Jal Maratego kendo kolor oa e boche polo.”\n65. Eka jadolo maduongʼ noyiecho lepe, kowacho niya, “Oseyenyo! Pod wadwaro joneno mamoko nangʼo? Neuru, koro wasewinjo gi itwa ayanjeno.\n66. Un to uparo nade?” Negidwoko niya, “Owinjore gi tho.”\n67. Eka ne gingʼulo olawo e lela wangʼe, kendo negigoye ngum. Jomoko to nopame,\n68. kagiwacho niya, “Hul ane, yaye Kristo. En ngʼa mogoyi?”\n69. Sa ma noyudo Petro obet oko e laru, jatich ma nyako moro nobiro ire mowachone niya, “In bende ne in gi Yesu ja-Galili.”\n70. To nokwere e nyimgi duto, kowacho niya, “Ok angʼeyo gima iwachono.”\n71. Eka nongʼwel odhi e dhorangach, to kuno bende nyako machielo nonene mi owachone joma ne ni kanyo niya, “Ngʼatni ne nitiere gi Yesu ja-Nazareth.”\n72. To nodagi wachno kendo nokwongʼore kowacho niya, “Ok angʼeyo ngʼatno!”\n73. Bangʼ kinde matin, joma nochungʼ kanyo nodhi nyaka but Petro mowachone niya, “Ka iwacho adier, to in achiel kuomgi, nikech yo miwuoyogo huli e iro.”\n74. Eka nochako kwongʼore mowachonegi koramo niya, “Ok angʼeyo ngʼatno adier!” To mana gisano thuon gweno moro nokok.\n75. Eka Petro noparo wach mane oyudo Yesu osewachone niya, “Kapok thuon gweno okok, to wangʼ inikweda nyadidek.” To nowuok odhiyo oko kendo noywak malit.


Bible in one year - Luo Bible 2020 - April 6\n1. Kane Musa jatich Jehova Nyasaye osetho, Jehova Nyasaye nowachone Joshua wuod Nun, jakony Musa niya,\n2. Musa jatichna osetho. Omiyo sani, in kod jogi duto, ikreuru mondo ungʼad Aora Jordan e piny makoro achiegni miyo jo-Israel.\n3. Kamoro amora ma tiendu nonyon anamiu, kaka nasingora ni Musa.\n4. Gwengʼi nochakre e kuonde motwo nyaka Lebanon, kendo koa e aora maduongʼ, ma en Yufrate; piny mar jo-Hiti duto; nyaka chop e Nam Mediterania mantiere yo podho chiengʼ.\n5. Onge ngʼama noloyi e ndalo duto mar ngimani. Kaka ne an kod Musa, bende e kaka abiro bedo kodi; ok anaweyi kata jwangʼi.\n6. “Bed motegno kendo gi chir; nikech ibiro telone jogi nyaka e piny mar girkeni mane akwongʼora ni kweregi ni namigi.\n7. Bed motegno kendo gi chir mogundho. Bed motangʼ mondo iluor chike duto mane jatichna Musa omiyi; kik ilokri korachwich kata koracham kiweyo chikegi, mano nomi ibed gi hawi kamoro amora midhiye.\n8. Kik iwe Kitabu mar Chikni oa e dhogi; par wechene matut odiechiengʼ kod otieno, mondo mi ibed motangʼ kitimo gik moko duto mondik e iye. Mano biro miyo ibedo gi hawi e gimoro amora mitimo.\n9. Par kaka asechiki. Bed motegno kendo gi chir. Kik iluor kendo kik chunyi nyosre; nikech an Jehova Nyasaye ma Nyasachi abiro bedo kodi kamoro amora midhiye.”\n10. Omiyo Joshua nochiwo chik ni jotend Israel niya,\n11. “Dhiuru e kambi kendo unyis ji ni, ‘Ikuru gigeu mag lweny. Ndalo adek koa kawuono ubiro kalo aora Jordan gikae mondo udhi kendo ukaw mwandu mar piny ma Jehova Nyasaye ma Nyasachu miyou kaka maru owuon.’ ”\n12. To joka Reuben, gi joka Gad kod nus mar dhood joka Manase, Joshua nowachonegi niya,\n13. “Paruru chike mane Musa jatich mar Jehova Nyasaye nomiyou, kowacho ni: ‘Jehova Nyasaye ma Nyasachu miyou kar yweyo kendo osechiwonu pinyni.’\n14. Mondeu, nyithindu kod kweth mag jambu nyalo dak e piny mane Musa omiyou yo ka wuok chiengʼ mar aora Jordan, makmana jou makedo duto, moikore gi gige lweny, nyaka uidh loka kutelo e nyim oweteu ma jo-Israel. Konyuru oweteu,\n15. nyaka Jehova Nyasaye migi yweyo, mana kaka osetimoni, kendo nyaka gin bende gikaw mwandu mar piny ma Jehova Nyasaye ma Nyasachu dhi miyogi. Bangʼ mano, unyalo dok kendo udagie pinyu owuon, mane Musa, jatich Jehova Nyasaye nomiyou bath aora Jordan ma yo wuok chiengʼ.”\n16. Eka negidwoko Joshua niya, “Gimoro amora misechikowa wabiro timo, kendo kamoro amora mi iorowae wabiro dhiyoe.\n17. Mana kaka ne waluoro Musa, bende e kaka wabiro luoroi. Mad Jehova Nyasaye ma Nyasachu bed kodi kaka nobedo gi Musa.\n18. Ngʼato angʼata modagi winjo wachni kendo ok oluoro wecheni bende ok odewo chike mimiyogi, ibiro negi. Bed mana motegno kendo jachir!”\n1. Bangʼe Joshua wuod Nun nooro jonon piny ariyo lingʼ-lingʼ moa Shitim. Nowachonegi niya, “Dhiuru, ungʼi pinyni, to moloyo Jeriko.” Omiyo negidhi ma gidonjo e od dhako moro mandhaga ma nyinge Rahab, mi gidak kanyo.\n2. Ruodh Jeriko nonyisi niya, “Ngʼe ni jo-Israel moko osebiro ka gotienoni mondo onon pinywa.”\n3. Omiyo ruodh Jeriko nooro wach ni Rahab niya, “Gol oko jogo mane obiro iri kendo odonjo e odi, nikech gisebiro mondo gitim nonro ma lingʼ-lingʼ e pinyni duto.”\n4. Kata kamano, Rahab nosekawo ji ariyogi kendo opandogi. Nowacho niya, “En adier, ni jogi nobiro ira, to ne ok angʼeyo ni gia kanye.\n5. E seche mag angʼich welo, e sa michiegoe dhoranga dala maduongʼ, jogi nowuok. Ok angʼeyo yo mane gidhiyoe. Ringuru bangʼ-gi piyo. Unyalo makogi.”\n6. To chutho, noyudo ka osepando jogi ewi tado e bwo othith mane opedhi ewi tado kanyo.\n7. Omiyo oganda mar ruodh pinyno nowuok piyo ka gilawogi e yo mochiko aora Jordan, kendo mana gisano ka jogo mane lawogi nosewuok oko, dhorangajno nolor.\n8. Kane jonon pinygo ne pok odhi nindo, dhakoni noidho modhi ewi tado,\n9. kendo mowachonegi niya, “Angʼeyo ni Jehova Nyasaye osemiyou pinyni kendo mano osemiyo luoro omako ngʼato ka ngʼato kuomwa, omiyo joma odak e pinyni kihondko osemako nikech un.\n10. Wasewinjo kaka Jehova Nyasaye nomiyo pi Nam Makwar oduono kane uwuok e piny Misri, kendo gima ne utimone Sihon kod Og, ruodhi ariyo mag jo-Amor modak yo wuok chiengʼ mar aora Jordan, mane uketho chuth.\n11. Kane wawinjo wachno, to kihondko nomakowa kendo chir duto mane ngʼato angʼata nigo norumo nikech un, kendo nikech Jehova Nyasaye ma Nyasachu en Nyasaye manie polo malo kendo e piny mwalo.\n12. “Kuom mano, kwongʼrenauru gi Jehova Nyasaye ni ubiro ngʼwonone jooda, nikech an bende asetimonu ngʼwono. Singrenauru\n13. ni ubiro ngʼwonone wuonwa kod minwa, owetena kod nyiminena, kod jogegi duto, kendo ni ubiro resowa mondo kik watho.”\n14. Jogi nowachone adier niya, “Ngimau en ngimawa! Ka ok uwacho gino ma watimo, to wabiro bedo kodu gi ngʼwono kod ratiro e ndalo ma Jehova Nyasaye nomiwa pinyni.”\n15. Omiyo nolorogi piny gi tol ka giluwo dirisa, nikech ot mane odakie ne ochwogi e kor ohinga mar dala maduongʼ.\n16. E sa onogo nowachonegi niya, “Dhiuru e got mondo joma lawou kik yudu. Ponduru kuno kuom ndalo adek nyaka giduogi; eka udhi nyime giwuodhu.”\n17. Jogi nowachone niya, “Kwongʼ ma isemiyo wakwongʼore godo ok otweyowa,\n18. makmana, chiengʼ mwadonjo e pinyni, to nyaka itwe tol makwarni e dirisa kama ilorowanie, kendo nyaka ikel wuonu gi minu, oweteni gi joodi duto ei odi.\n19. Ka dipo ni ngʼato owuok e odi modhi e yore mag mier, rembe enobed e wiye owuon; ok enobed wachwa. To ne ngʼatno manobed kodi ei ot, rembe nobedi e wiwa ka dipo ni lwedo moro nomule.\n20. Makmana, ka dipo ni iwacho gino ma watimo, to inigonywa kuom kwongʼruok mane iketowa wakwongʼore godo.”\n21. Nowachonegi niya, “Wawinjore! Kendo mondo obed kaka uwachono.” Omiyo ne ogologi mi gidhi. Bangʼe notweyo tol makwar e dirisa.\n22. Kane gisea, negidhi nyaka e gode mi gidak kuno kuom ndalo adek, manyaka joma ne lawogi otieko manyo kuonde duto ka giluwo yo mi gidwogo ma ok giyudogi.\n23. Eka jonon piny ariyogi nolor oa e gode. Negingʼado aora, mi gidhi ir Joshua wuod Nun, kendo giwachone gigo duto mane otimorenigi.\n24. Negiwachone Joshua niya, “Adiera, Jehova Nyasaye osechiwo pinyni duto e lwetwa, bende jogo modak e pinyno kihondko osemako nikech wan.”\n1. Kuom jatend wer. Zaburi mar Daudi. Ngʼama paro joma ok nyal en jahawi; Jehova Nyasaye rese ka chandruok omake.\n2. Jehova Nyasaye biro rite kendo biro miyo obed mangima; Jehova Nyasaye biro gwedhe e piny, kendo ok obi jwangʼe e lwet wasike.\n3. Jehova Nyasaye biro rite e kitandane mar tuo midekre kendo obiro miyo oa malo e kitandane ka ohewore.\n4. Ne awacho niya, “Yaye Jehova Nyasaye, kecha; changa, nikech aseketho e nyimi.”\n5. Wasika wuoyo kuoma ka chunygi rach koda, kagiwacho niya, “Obiro tho karangʼo mondo nyinge olal chuth?”\n6. Sa asaya ma ngʼato obiro nena, to owuondore ni owuoyo kuoma maber, to ei chunye to ofwambo weche, mondo okethgo nyinga eka oa odhi kendo okeyo wechego ne ji.\n7. Wasika duto kuodho wach kuoma kaachiel kaka ginyalo hinya, chunygi paro gik maricho mogik mondo ohinya, kagiwacho niya,\n8. “Tuo marach osekete piny; ok obi aa malo kama oninde.”\n9. Koda ka osiepna mane ageno kuome, ngʼat mane chiemo koda, bende osendhoga.\n10. To in, yaye Jehova Nyasaye, yie ikecha; chunga malo, mondo achulgi.\n11. Angʼeyo ni chunyi mor koda, nimar jowasika ok loya.\n12. Itingʼa malo nikech timna makare kendo ichunga e nyimi nyaka chiengʼ.\n13. Pak ne Jehova Nyasaye, ma Nyasach Israel, nyaka chiengʼ kendo nyaka chiengʼ. Amin kendo Amin.\n15. Bedo gi winjo kelo luor, to yor ngʼato ma ok ja-adier tek.\n16. Ngʼato ka ngʼato mariek timo gik moko kuom ngʼeyo, to ngʼat mofuwo nyiso mana fupe.\n26. Negikwangʼ gichopo e gwengʼ miluongo ni Gerasi, man loka nam Galili.\n27. Kane Yesu owuok oko e dho wath, ngʼat moro man-gi jochiende moa e dalano noromo kode, kuom kinde mangʼeny ngʼatni ne pok orwako law kata dak ei ot, to nodak e dier liete.\n28. Kane oneno Yesu, noywak matek kendo nopodho piny e tiende, kogoyo koko gi dwol mamalo niya, “Yesu Wuod Nyasaye Man Malo Moloyo, angʼo milaro koda? Asayi, kik isanda!”\n29. Nimar noyudo Yesu osechiko jachien marachno mondo owuog kuom ngʼatno. Kuom kinde mangʼeny nomake, to kata nosetwe lwetene, gi tiendene gi nyororo, kendo okete e bwo jarit, nosebedo kochodo nyororo kendo jochiende ne riembe nyaka e thim.\n30. Yesu nopenje niya, “Nyingi ngʼa?” Nodwoko niya, “Wan oganda” nikech jochiende mangʼeny nosedonjo kuome.\n31. To negisiko gikwaye mondo kik ochikgi gidhiyo e Bur Matut Maonge Gikone.\n32. To kweth maduongʼ mag anguro ne kwayo e bath got kanyo. Jochiendego nosayo Yesu mondo oyie gidonji eigi, mi nomiyogi thuolo.\n33. Kane jochiendego nowuok oa ei ngʼatno, negidhiyo gidonjo ei angurogo, kendo kweth angurogo noringo matek koluwo aridiridi mochomo nam mi giduto ne githo ei pi.\n34. Kane jogo makwayo angurogo noneno gima nosetimore, negiringo mi gidhi gitero wach ne ji duto modak e dala kendo e gwengʼno.\n35. Mi ji nowuok mondo gine gino mosetimore. Kane gibiro ir Yesu, negiyudo ngʼatno ma yande jochiende nosewuok kuome, kobedo piny e tiend Yesu, korwakore kendo ka parone ni kare; mi luoro nomakogi.\n36. Jogo mane oneno gima notimore nonyiso ji kaka ngʼat mane nigi jochiende nochangi\n37. Eka ji duto manie gwengʼ Gerasi duto nokwayo Yesu mondo odar odhi owegi, nikech luoro maduongʼ nomakogi. Omiyo nodonjo ei yie kendo noa kanyo.\n38. Ngʼat mane jochiende owuok kuome, nosaye mondo oyie odhi kode, to Yesu notame, kawachone niya,\n39. “Dogi dala kendo inyis ji gik madongo ma Nyasaye osetimoni.” Omiyo ngʼatno nowuok odhi molando ne dala duto gik mangʼeny ma Yesu nosetimone.\n40. Koro kane Yesu odwogo, oganda norwake nimar negirite giduto.\n41. Eka ngʼato moro ma nyinge Jairo, jatich sinagogi, nobiro mogoyo chonge piny e tiend Yesu, kosaye mondo odhi ode,\n42. nikech nyare achiel kende, nyako madirom ja-higni apar gariyo, ne tho. Ka Yesu ne ni e yo, oganda maduongʼ nothungʼe mane gichiegni hinye.\n43. To dhako moro ne ni kanyo mane osebedo ka iye chwer kuom higni apar gariyo to onge ngʼat mane nyalo change.\n44. Nobiro gi yo katoke kendo nomulo riak lawe, kendo iye machwer nochok gikanyono.\n45. Yesu nopenjo niya, “En ngʼa momula?” Kane giduto gikwero, Petro nowacho niya, “Ruoth, ok ineye kaka ji olwori kendo othungʼi.”\n46. To Yesu nowacho niya, “Ngʼato moro omula; angʼeyo ma nikech teko osewuok kuoma.”\n47. Bangʼ kane dhakono oneno ni ok onyal aa ma ok ofwenyore, nobiro ka otetni kendo nopodho e tiend Yesu. Nohulo e nyim ji duto gimomiyo nomule kendo kaka nochango sano sano.\n48. Eka nowachone niya, “Nyara, yieni osechangi. Dhi gi kwe.”\n49. Kane oyudo Yesu pod wuoyo, ngʼato moro nobiro moa e od Jairo, ma jatend sinagogi, mowacho niya, “Nyari osetho, omiyo kik ichand japuonj kendo.”\n50. Kane owinjo ma, Yesu nowachone Jairo niya, “Kik iluor, bed gi yie kendo obiro chango.”\n51. Kane ochopo e od Jairo, ne ok oyie ni ngʼato moro amora mondo odonj kode makmana Petro, Johana gi Jakobo kod wuon nyathi gi min mare.\n52. Gie kindeno, ji duto ne goyo nduru kendo Yesu nowachonegi niya, “Weuru ywak nimar ok otho to onindo aninda.”\n53. Neginyiere, nikech negingʼeyo ni osetho.\n54. To nomako lwet nyakono kendo nowacho niya, “Nyathina, chungi ia malo.”\n55. Chunye noduogo, kendo nochungʼ oa malo gisano. Eka Yesu nowachonegi mondo gimiye gimoro ocham.\n56. Jonywolne nohum, to nomiyogi chik ni kik ginyis ngʼato moro amora gima nosetimore.


2 Ruodhi 22 - Holy Bible [Luo Bible 2020] - (2Ru 22)\n2 Ruodhi 22\nJosia ne ja-higni aboro kane obedo ruoth kendo norito pinyno kodak Jerusalem kuom higni piero adek gachiel. Min mare ne nyinge Jedida nyar Adaya, mane aa Bozkath.\nTimbe Josia ne longʼo e wangʼ Jehova Nyasaye kendo nowuotho e yore duto mag Daudi kwar-gi, ma ok olokore kongʼiyo korachwich kata koracham.\nE higa mar apar gaboro mar lochne, ruoth Josia nooro jagoro ma en Shafan wuod Azalia, ma wuod Meshulam, e hekalu mar Jehova Nyasaye kowacho niya,\n“Dhiyo ir Hilkia jadolo maduongʼ kendo oik pesa mosekel e hekalu mar Jehova Nyasaye, mane jorit dhoot nosechoko kuom ji.\nWe mondo giketgi e lwet joma otelo ne gedo mar hekalu, kendo mondo jogi ochul joma loso kuonde momukore mar hekalu mar Jehova Nyasaye.\nJoma onego chul gin jopa bepe, jogedo kod jopa kidi. Bende konegi gingʼiew bao kod kite mopa milosogo kuonde mokethore ei hekalu mar Jehova Nyasaye.\nTo kik penjgi kaka gitiyo gi pesa momigi nikech gin joma ogen.”\nHilkia jadolo maduongʼ nowachone Shafan ma jagoro niya, “Aseyudo kitap chike e hekalu mar Jehova Nyasaye.” Nomiye mosome.\nEka Shafan ma jagoro nodhi ir ruoth mowachone niya, “Jodongi osechulo pesa mane nitiere e hekalu mar Jehova Nyasaye kendo gisechiwogi e lwet jotich kod jotend hekalu.”\nEka Shafan jagoro nonyiso ruoth niya, “Hilkia janabi osemiya kitabu.” Kendo Shafan nosomo kitabuno e nyim ruoth.\nKane ruoth owinjo weche manie Kitap Chik, noyiecho lepe.\nNochiwo chikegi ne Hilkia jadolo, Ahikam wuod Shafan, Akbor wuod Mikaya, Shafan jagoro kod Asaya jarit mar ruoth kowachonegi niya,\n“Dhiuru upenj Jehova Nyasaye gima biro timorena, kendo ni oganda kod jo-Juda duto kaluwore gi gik mondiki e kitabu mwaseyudoni. Mirimb Jehova Nyasaye maliel ka mach osechomowa nikech kwerewa ok oseluoro weche mawuok e kitabuni; kendo ok gisetimo timbe moluwore gi gik moko duto mondiki kuomwa.”\nHilkia jadolo, Ahikam, Akbor, Shafan kod Asaya nodhi wuoyo gi Hulda janabi madhako, mane chi Shalum wuod Tikva, ma wuod Harhas, jarit kar keno mar lep lemo. Nodak Jerusalem, e gwengʼ mar ariyo.\nHulda jadolo madhako nowachonegi niya, “Ma e gima Jehova Nyasaye ma Nyasach jo-Israel wacho: Nyisuru ngʼatno mane oorou ira niya,\n‘Ma e gima Jehova Nyasaye wacho: Abiro kelo masira e pinyni kendo kuom joma odakie, kaluwore gi gik moko duto ma ruodh Juda osesomo mondiki e kitabuni.\nMirimba nosik kuom pinyni kendo ok norum nikech gisejwangʼa ka giwangʼo ubani ne nyiseche manono kendo ka gimiya mirima kuom lamo nyiseche mopa gi lwedo.’\nWachneuru ruodh Juda, mane oorou mondo upenja gima Jehova Nyasaye wacho ni, ‘Ma e gima Jehova Nyasaye ma Nyasach jo-Israel wacho kaluwore gi weche musewinjo.\nNikech ne uwinjo wach kendo uboloru e nyim Jehova Nyasaye kane uwinjo weche mane owacho kuom Jerusalem kod joma odakie ni gibiro yudo kwongʼ mi gidongʼ kama ojwangʼ, kendo nikech ne uyiecho lepu kuywak e nyima, omiyo asewinjo ywaku, Jehova Nyasaye owacho.\nKuom mano, anami iywe gi kwereni kendo noiki gi kwe. Ok inine masiche mabiro kelone pinyni.’ ” Omiyo negidwoko wach ne ruoth.\n2 Ruodhi 22:1\n2 Ruodhi 22:2\n2 Ruodhi 22:3\n2 Ruodhi 22:4\n2 Ruodhi 22:5\n2 Ruodhi 22:6\n2 Ruodhi 22:7\n2 Ruodhi 22:8\n2 Ruodhi 22:9\n2 Ruodhi 22:10\n2 Ruodhi 22:11\n2 Ruodhi 22:12\n2 Ruodhi 22:13\n2 Ruodhi 22:14\n2 Ruodhi 22:15\n2 Ruodhi 22:16\n2 Ruodhi 22:17\n2 Ruodhi 22:18\n2 Ruodhi 22:19\n2 Ruodhi 22:20


Ang’o Momiyo Onego Walem?? | Dwoko Penjo mag Muma\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Bengali Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Dangme Danish Dholuo Dutch Efik Estonian Ewe Faransa Finnish Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kisungu Kongo Korean Krio Lingala Lithuanian Luganda Macedonia Malagasy Malay Malayalam Maltese Marathi Maya Mazatec (Huautla) Mizo Mongolian Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curacao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Yoruba Zande Zulu\nAng’o momiyo onego walem?\nJehova Nyasaye dwaro ni wabed thuolo mar nyise gik ma chandowa kendo wawuo kode nyading’eny kaka wadwaro. (Luka 18:1-7) Owinjowa nikech odewowa. Ka Wuonwa me polo e ma oyienwa ni wawuo kode e lamo, be nitie gima onego otamwa wuoyo kode?—Som Jo Filipi 4:6.\nLamo ok en mana kwayo Nyasaye gik ma wadwaro. Kar mano, lamo miyo wasudo machiegni gi Nyasaye. (Zaburi 8:3, 4) Kaka wamedo wuoyo gi Nyasaye pile ka wanyise kaka wawinjo, e kaka osiep me kindwa kode bende medore.—Som Jakobo 4:8.\nOnego walem e yo mane?\nSama walemo, Nyasaye ok dwa ni wati gi weche mag nyisruok kata nwoyone lamo ma wamako e wiwa. Bende, onge yo moro makende ma nyaka wabedgo sama walemo mondo eka Nyasaye owinjwa. Gima Jehova dwaro en ni walem kowuok e chunywa. (Mathayo 6:7) Kuom ranyisi, e kinde Jo-Israel, Hanna ne olemo kuom wach moro ma ne chande ahinya. To bang’e, ka ne kuyo ma ne en-go orumo, ne ogoyo ne Nyasaye erokamano kowuok e chunye.—Som 1 Samuel 1:10, 12, 13, 26, 27; 2:1.\nTo mano doko thuolo makende ma Nyasaye osemiyowa mar lamo! Wanyalo chopo ir Jachuechwa gi wach moro amora ma chando pachwa. Bende, wanyalo pake kendo goyone erokamano kuom gik ma otimonwa. Omiyo, ber mondo wati gi thuolo makendeno e yo maber.—Som Zaburi 145:14-16.\nYie & Lamo\nBer Mwayudo Sama Walemo


National News – Page 7 – Sky Fm\nLakteche oyudo sandan 10 mag tweng’o ei Tabitha Wairimu\nGi Odalo Fred Sandan mag tweng’o maromo 10 oyud gi lakteche ei Tabitha Wairimu majahigni 29. Wairimu katakamano oknyal pimo kaka sandan go duto ochopo eiye kata ndalo magisekao eiye. Rameny kata X Ray makende motim gi lakteche onyiso ni sandan go omoko ekore, lwetene kaachiel kod bund iye. Achiel kwom osiepe Tabitha wachoni yande […]\nMike Sonko ogolo Conjestina dalagi Siaya gi ndege nyaka Nairobi eyudo kony\nGi Odalo Fred Governor ma Nairobi Mike Sonko oting’o gi ndege maneen jatugo manimba mar adhong’ (boxing) Congestina Achieng’, kowuok e dalagi mayudore Siaya kendo tere Nairobi etimone thieth manimba kaachiel kod hocho kata counseling kod rehabilitation. Sonko bende osingo mar miyo Congestina tich esecha ma obiribedo ni ngimane osedwogo makare. Magi biromana kalure kod […]\nduoko mag penj maduong mag kcpe dhi wuok giko dweni.\nDuoko mar penj mar KCPE ibiro gol kuom thuolo mar dwe achiel ,manobed giko dweni mar apar gi achiel. Maen kaluwore kod jatend miago mar somo thurka mikai Amina Mohamed mawachoni duoko mar penjgo okbi deko kaluwore kod mashinde maibiro tigodo ononogi madhi piyo molos elony manyasani. Mashindno gin mago mane oyangi kod duol mochungne […]\nJapuonj moro michichgo ni nerik olal gi penj mar KCPE yoo Narok ma Nyanduat kocha osamaki gi obila gi ekindeni\nGi Odalo Fred Bwok omako jopuonjre 17 matimo KCPE e Olenamuka Primary School tok ka penj manerik gitim gokinyi lal apoya nono kendo koso chopo e sikundno. Kalure gi kamanda mar obila e county ma Narok migosi Thomas Ngeiywa, penj mar Kiswahili, Insha kod Science, nomondo lal apoya nono okinyi makawuono ekinde manokawgi […]\nKembe 7 mag nyamburko mag jowuoth ochungi e tich gi NTSA\nGi Odalo Fred Kembe 7 mag nyamburko mag jowuoth kata Public Service Vehicle (PSV), omaa obok mag tich gi duol marango wuoth makare e apeyni ma thurkaa mano National transport and Safety Authority (NTSA). Kalure gi andiko kod chik makende mogol gi NTSA, en ni SACCOS kata riwruoge mag nyamburkogo, kamoting’o mano mar Molo Shuttle […]\nOkwach kich omako jago moro mawuondore ni nondikore mar timo penj mar Adults Rongo\nGi Odalo Fred Okwach kich e county ma migori ondhiyo jagomoro ma hike nie diere e skund primary ma Matagaro ei Rongo Sub County, bang jagono ne wuondore ni en japuonjre mane onego bed ni timo penj mar adult ka nyawadgi manerik ondikore ne penjno to ne ok obiro. Lipota marwa e county ma Migori […]\nJapuonjre matimo KCPE onywol kapenj dhinyime, Kitui\nGi Odalo Fred Japuonjre moro manerik timo penj mar class aboro kata KCPE, onywolo nyatrhi manyako eod penj, mano e county ma Kitui kocha. Nyakono masomo Misuuni Primary School mayudore ekar chung’ od bura modundo kata Ward mar Mbitini, ochako ywago mwoch ekinde ma penj nedhio nyime. Mae koro ochuno japuonj maduong’ mar skundno mikai […]\nRemote mar TV okelo thoo: Nyathi majahigni 13 akawo ngimane Nakuru\nGi Odalo Fred Nyathi moro manyako majahigni 13 okawo ngimane owuon ekar dak ma Elementaita e county ma Nakuru, wirani otame tiyo gi remote mar TV eyiero channel mar wang’ jowi kat TV chamnel monyalo neno. Lipot yangoni nyathino mosenindo, ochako yware gi nyathii mar way mare kagilaro remote mar TV. Kanekore nyathi way mareno […]\nJafwambo mar Citizen TV Maribe owe thwolo gi rambul, jaherane Jowi odok e rumand\nPhoto courtesy Jacque Maribe (smiling) Gi Odalo Fred Jafwambo mar Citizen TV Jacque Maribe owe thwolo tok chulo omenda maching’ kata cash bail maromo Sh1M, jaherane Joseph Irungu (Jowi) otwon rambul. Ekinde manochiwo ng’eto makamaa, jang’ad bura Justice James Wakiaga, owacho ni jogo momako burano okogolo neno moromo mayango ni Maribe nyalo wuok oko mar […]\nJapuonjre onywol Kwale ekinde ma KCPE ochakore\nGi Odalo Fred Japuonjre moro masomo Voroni Primary School e Kwale County, onywolo nyathi mawuoyi ekinde ma penj mar class aboro kata KCPE ochakore ayanga okinyi ma kawuono. Kanoyango wach ma kamaa, county kamisona ma Kwale migosi Karuku Ngumo, olero ni nyakono ochako winjo mwoch kakaye okinyi makawuono, kendo mae nochuno mondo ochop kode e […]


Mathayo 4 | Muma e Intanet | New World Translation (1984)\nJachien otemo Yesu (1-11)\nYesu ochako yalo e Galili (12-17)\nYesu oluongo jopuonjrene mokwongo (18-22)\nYesu oyalo, opuonjo, kendo ochango ji (23-25)\n4 Bang’e, roho notelo ne Yesu nyaka e thim mondo Jachien oteme. 2 Ka nosetueyo chiemo kuom ndalo 40 odiechieng’ gi otieno, nowinjo kech. 3 Eka Jatem nobiro ire mowachone niya: “Ka in wuod Nyasaye, nyis ane kitegi mondo gilokre chiemo.” 4 To Yesu nodwoke niya: “Ondik kama: ‘Dhano ok bed mangima mana kuom chiemo kende, to kuom weche duto ma wuok e dho Jehova.’” 5 Kae to Jachien nokawe motere e dala malerno, mi nokete malo e wi hekalu e tado molwor gi ohinga 6 kendo nowachone niya: “Ka in wuod Nyasaye, dirri ane piny nimar ondik kama: ‘Enochik malaikene nikech in,’ kendo, ‘Giniting’i e lwetegi mondo kik igo tiendi e kidi.’” 7 Yesu nodwoke niya: “Ondik kendo kama: ‘Kik iket Jehova Nyasachi e tem ngang’.’” 8 Kae to Jachien ne otere e wi got moro mabor miwuoro, mi ne onyise pinjeruodhi duto mag piny kod ber mar duong’ ma gin-go. 9 Eka nowachone kama: “Magi duto abiro miyi kigoyo chongi piny mitimo tim achiel mar lama.” 10 To Yesu nodwoke kama: “Dhi kucha Satan! Nikech ondik niya: ‘Jehova Nyasachi e ma nyaka ilam kendo en kende e ma nyaka itine.’” 11 Eka Jachien noweye, to ne! malaike nobiro ire mi gichako tiyone. 12 Koro ka nowinjo ni osemak Johana, nowuok modhi Galili. 13 Bende bang’ wuok Nazareth nobiro modak Kapernaum, taon manie dho nam e piny Zablon gi Naftali, 14 mondo wach ochop ma janabi Isaya nokoro niya: 15 “To in piny Zablon gi piny Naftali manie ndara mochomo nam, loka mar Jordan, Galili mar ogendni! 16 Ji mobet e mudho noneno ler maduong’, kendo ler ne orieny ne joma obet e tipo mar tho.” 17 Chakre kindeno ka dhi nyime, Yesu nochako yalo kowacho niya: “Lokuru chunyu ua e richo, nimar Pinyruodh polo osekayo machiegni.” 18 Ka noyudo owuotho e bath Nam Galili, noneno owete ariyo, ma gin Simon miluongo ni Petro kod Andrea owadgi ka gibolo gogo e nam nikech ne gin jolupo. 19 Ne owachonegi niya: “Biuru uluwa, kendo anatimu jolupo mag ji.” 20 Gikanyono, ne giweyo gognigi mi giluwe. 21 Ka noa kanyo noneno ji ariyo mamoko ma ne gin owete. Ne gin Jakobo wuod Zebedi gi Johana owadgi. Ne oyudo gin gi Zebedi wuon-gi e yie ka giloso gognigi, mi noluongogi. 22 Gikanyono, ne giweyo yie kod wuon-gi bende, mi ne giluwe. 23 Bang’e, nodhi e Galili te kopuonjo e sunagokegi kendo koyalo wach maber mar Pinyruoth, bende kochango kit tuoche duto kod kit midekre duto ma ji ne nigo. 24 Kendo humbe nolandore e Siria mangima, mi ji nokelone jogo duto ma ne chandore nikech tuoche mopogore opogore, gi joma ne nigi jochiende, gi jo ndulme, kod joma ne nigi tuo mar abach, mi nochangogi. 25 Nikech mano, oganda mang’ongo ma nowuok Galili, gi Dekapoli, gi Jerusalem, gi Judea, kod loka Jordan ne oluwe.


Luka 3 | Bible e Intanet | New World Translation\nInjili mar Luka 3:1-38\nJohana chako tije (1, 2)\nJohana yalo wach batiso (3-20)\nIbatiso Yesu (21, 22)\nAnyuola mar Yesu Kristo (23-38)\n3 E higa mar 15 mar loch Tiberio Kaisar, ka ne Pontio Pilato en gavana mar Judea, to Herode*+ ne en jaloch mar Galili, ka Filipo owadgi to ne en jaloch mar piny Iturea kod Trakoniti, kendo Lusania ne en jaloch mar Abilene, 2 e ndalo ma Anas kod Kayafa+ ne gin jotend-jodolo, wach Nyasaye nobiro ne Johana+ wuod Zekaria ka en e thim.+ 3 Kuom mano, nodhi e alwora duto mar Jordan koyalo wach batiso ma en gima nyiso ni ji oloko chunygi mondo owenegi richogi,+ 4 mana kaka ondik e buk moting’o weche janabi Isaya niya: “Nitie dwol ma kok e thim kama: ‘Ikuru ne Jehova* yo! Miuru yorene obed moriere tir.+ 5 Hoho ka hoho nyaka bug, kendo gode gi pidhe duto nyaka ket obed mopie; yore mogondore nyaka bed moriere tir, kendo yore motimo gogni* nobed mapoth; 6 kendo ji duto none warruok mar Nyasaye.’”+ 7 Omiyo, Johana nowacho ne oganda ma ne biro mondo obatisgi niya: “Un koth thuonde, ng’ano ma osenyisou ni unyalo ringo mi utony ne mirima ma biro?+ 8 Omiyo, nyaguru olemo ma nyiso ni useloko chunyu. Kik uchak wacho e chunyu ni, ‘Wan nyithind Ibrahim.’ Nimar awachonu ni Nyasaye nyalo chueyo ne Ibrahim nyithindo koa e kitegi. 9 Adier, oseket le e tiend yien. Kuom mano, yien duto ma ok nyag olemo mabeyo ibiro tong’ mi witgi e mach.”+ 10 To oganda ne penje kama: “Kare en ang’o monego watim?” 11 En to nodwokogi niya: “Ng’at ma nigi nengni ariyo mondo opog ne jal ma ongego, kendo ng’at ma nigi chiemo bende otim kamano.”+ 12 Kata mana josol osuru nobiro mondo obatisgi+ kendo ne gipenje niya: “Japuonj, en ang’o monego watim?” 13 Nokonegi kama: “Kik usol gimoro mokalo chudo moket mar osuru.”+ 14 Bende, jo ma ne tiyo e lweny ne penje niya: “En ang’o monego watim?” Eka nowachonegi kama: “Kik uthag ng’ato kata donjo ne ng’ato e yor miriambo,+ to gik* ma uyudo mondo oromu.” 15 Koro ji ne kiyo biro mar Kristo, kendo ji duto ne penjore e chunygi kuom Johana ni, “Be dibed ni ma e Kristo?”+ 16 Johana nodwoko kowacho ne ji duto niya: “An to abatisou gi pi, to ng’at ma nigi teko moloya biro, ma an to ok awinjora gonyo tond wuochene.+ En obiro batisou gi roho maler kendo gi mach.+ 17 Rapiedh cham ni e lwete mondo oywe ka modinoe cham ma dong’ maler chuth. Obiro choko ngano mi okan e dero, to mihudhi obiro wang’o gi mach ma ok nyal tho.” 18 Johana bende nopuonjo weche mamoko mang’eny, kendo nodhi nyime lando ne ji wach maber. 19 To Johana nokwero Herode ma ne en jatelo mar alworano e wach Herodia chi owadgi, kendo e wi timbe maricho duto ma notimo. 20 Omiyo, Herode notimo kendo gima rachni: Ne otueyo Johana e jela.+ 21 Koro ka nosebatis ji duto, ne obatis+ Yesu bende. Sa ma nolemo, polo noyawore+ 22 kendo roho maler nobiro kuome e kit akuru, mi dwol moro noa e polo ka wacho niya: “In Wuoda ma ahero; amor kodi.”+ 23 Ka ne Yesu+ ochako yalo, ne en jahigni 30 kama.+ Ji nong’eye kaka, wuod Josef,+ ma wuod Heli, 24 wuod Mathat, wuod Lawi, wuod Melki, wuod Janai, wuod Josef, 25 wuod Matathia, wuod Amos, wuod Nahum, wuod Esli, wuod Nagai, 26 wuod Math, wuod Matathia, wuod Semein, wuod Josek, wuod Joda, 27 wuod Joanan, wuod Resa, wuod Zerubabel,+ wuod Shealtiel,+ wuod Neri, 28 wuod Melki, wuod Adi, wuod Kosam, wuod Elmada, wuod Er, 29 wuod Yesu, wuod Eliezer, wuod Jorim, wuod Mathat, wuod Lawi, 30 wuod Simeon, wuod Judas, wuod Josef, wuod Jonam, wuod Eliakim, 31 wuod Melea, wuod Mena, wuod Matatha, wuod Nathan,+ wuod Daudi,+ 32 wuod Jesse,+ wuod Obed,+ wuod Boaz,+ wuod Salmon,+ wuod Nashon,+ 33 wuod Aminadab, wuod Ani, wuod Hezron, wuod Perez,+ wuod Juda,+ 34 wuod Jakobo,+ wuod Isaka,+ wuod Ibrahim,+ wuod Tera,+ wuod Nahor,+ 35 wuod Serug,+ wuod Reu,+ wuod Peleg,+ wuod Eber,+ wuod Shela,+ 36 wuod Kainan, wuod Apaksad,+ wuod Shem,+ wuod Noa,+ wuod Lamek,+ 37 wuod Methusela,+ wuod Enok, wuod Jared,+ wuod Mahalalel,+ wuod Kainan,+ 38 wuod Enos,+ wuod Seth,+ wuod Adam,+ wuod Nyasaye.\n^ Tiende ni, Herode Antipas. Som Tiend Weche.\n^ Kata, “moyuothore.”\n^ Kata, “chudo.”


2 Samuel 13 - Holy Bible [Luo Bible 2020] - (2Sam 13)\nBangʼ kinde moko, Amnon wuod Daudi nochako gombo Tamar, nyako ma jaber mane nyamin Abisalom wuod Daudi.\nChuny Amnon ne chandore mobedo matuo nikech wach nyamin-gi Tamar, nimar ne en nyako ngili, kuom mano ne tek mondo otim kode gimoro.\nKoro Amnon ne nigi osiepne miluongo ni Jonadab wuod Shimea, ma owadgi Daudi. Jonadab ne en ngʼat ma riekone richo.\nNopenjo Amnon niya, “Yaye wuod ruoth, angʼo momiyo inenori mokuyo pile ka pile? Ok diwachna gima timi?” Amnon nodwoke niya, “Ahero Tamar ma nyamin owadwa Abisalom.”\nJonadab nowachone niya, “Dhiyo inind e kitanda ka iwuondri ni ituo. Ka wuonu obiro neni, to wachne ni, ‘Daher mondo nyamera ma Tamar obi omiya gimoro acham. Yie mondo obi otedna chiemo kaneno mondo mi anene kaka otedo; kendo acham chiemo kotingʼo e lwete.’ ”\nOmiyo Amnon nonindo kowuondore ni otuo. Kane ruoth obiro nene, Amnon nowachone niya, “Daher mondo nyamera ma Tamar obi olosna makati moro mopogore gi mapile kaneno, mondo mi achame kotingʼe e lwete.”\nDaudi nooro wach ne Tamar e dala ruoth kama: “Dhi e od owadu Amnon mondo itedne chiemo.”\nOmiyo Tamar nodhi e od owadgi ma Amnon mane oyudo nindo. Nokawo mogo modwalo mi otedo makati koneno.\nEka nokawo gima notedoe mi omiye makati, to notamore chamo. Amnon nowachone niya, “Riemb jogi duto oko.” Omiyo ji duto nowuok oko oweye.\nEka Amnon nowachone Tamar niya, “Kel chiemo kor nindona koni mondo mi achiem kitingʼona chiemo e lweti.” Kendo Tamar nokawo makati mano tedo motero ni Amnon owadgi kor nindone.\nKane oterone chiemo mondo ocham nomake githuon koywaye mowachone niya, “Nyamera, bi wanind e kitandana ka.”\nEn to nodwoke niya, “Kik itim gima kama, owadwa. Kik ichuna. Gima kama ok onego timre e Israel! Kik itim tim marachni.\nAn to dabed nade? Wichkuot machal kama dater kanye? To in to? Dibed machal kaka achiel kuom joricho mofuwo e Israel. Kiyie to wuo gi ruoth; ok obi tamore mondo kik ikenda.”\nTo notamore winje, to kaka notek moloye, noterore kode githuon.\nEka Amnon nosin mojok kode ahinya. Chutho, nosin mojok kode moloyo kaka ne ohere. Amnon nowachone niya, “Chungi kendo wuog idhi!”\nNodwoke niya, “Ooyo. Riemba kama biro bedo marach moloyo kata mana rach misetimona.” To nodagi winje.\nNoluongo jatije mowachone ni, Gol dhakoni oko ka kendo ilor dhoot matek bangʼe.\nOmiyo jatije nogole oko moloro dhoot matek bangʼe. Noyudo nyakono orwako law molos maber manyilni mane itwangʼo ni nyiri ngili ma nyi joka ruoth.\nTamar noolo buru e wiye mi noyiecho lawe manyilni mane otwangʼ maber mane oyudo orwako. Nomako wiye gi lwete kendo nodhi koywak matek.\nOwadgi ma Abisalom nopenjo niya, “Dibedni owadu ma Amnon osebedo kodi e achiel? Koro sani lingʼ mos nyamera; en owadu. Kik wachni chand chunyi.” Kendo Tamar nodak gi Abisalom e ode, ka en dhako mokuyo.\nRuoth Daudi iye nowangʼ ahinya kane owinjo wechegi duto.\nAbisalom ne ok owacho gimoro maber kata marach ni Amnon; to nosin kod Amnon nikech ne osekuodo wi Tamar nyamin-gi.\nBangʼ higni ariyo, kane jongʼad yie romb Abisalom ni Baal Hazor machiegni gi tongʼ Efraim, noluongo yawuot ruoth duto mondo obi kanyo.\nAbisalom nodhi ir ruoth mowachone niya, “Jatichni osechoko joge mangʼado yie rombe. Bende ruoth kod jodonge diyie bi?”\nRuoth nodwoke niya, “Ooyo wuoda.” Waduto ok onego wabi, wabiro miyi tingʼ mapek. Kata obedo ni Abisalom nomedo hombe, to pod nodagi dhi, makmana ne oyiene ni odhi nyime gi nyasino.\nEka Abisalom nowacho niya, “Kare ka kamano to we owadwa Amnon odhi kodwa.” To ruoth nopenje niya, “Angʼo momiyo dodhi kodu?”\nTo Abisalom nohombe, omiyo noyiene mi gidhi gi Amnon to gi yawuot ruoth mamoko.\nAbisalom nosechiko jotijene niya, “Winjuru! Ka Amnon osemetho momer, to anawachnu ni, Goyeuru ma unege. Kik ubed maluor. Donge an ema asechikou? Beduru motegno kendo ma jochir.”\nOmiyo jotije Abisalom notimo ni Amnon kaka nosechikgi. Eka yawuot ruoth duto nochungʼ moidho kanjegi moringo.\nKane pod gin e yo, wach nochopo ne Daudi niya, “Abisalom osenego yawuot ruoth duto; maonge kata achiel kuomgi modongʼ.”\nRuoth nochungʼ malo, noyiecho lepe mi onindo piny kendo jotijene duto nochungʼ bute ka lepgi oyiech.\nTo Jonadab wuod Shimea ma owadgi Daudi, nowachone niya, “Ruodha kik par ni gisenego yawuot ruoth duto. En mana Amnon kende ema otho. Abisalom osebedo gi paroni e chunye chakre chiengʼ mane Amnon oterore gi nyamin-gi Tamar githuon.\nRuodha ma en ruoth ok onego kaw wach mar tho yawuot ruoth ka gimoro. En mana Amnon kende ema otho.”\nNoyudo ka Abisalom oseringo modhi opondo. Koro ngʼat mane rito notingʼo wangʼe moneno ji mangʼeny moa yo podho chiengʼ ka gilor e bath got. Jaritno nodhi ir ruoth monyise ni, Aneno ji kalor e bath got, yo Horonaim.\nJonadab nowachone ruoth niya, “Ne yawuot ruoth osechopo ka; otimore mana kaka jatichni nowacho.”\nKane otieko wuoyo, yawuot ruoth nochopo ka gigoyo nduru matek. Ruoth bende gi jotichne duto noywak malit ahinya.\nAbisalom noringo modhi ir Talmai wuod Amihud ruodh Geshur. To Ruoth Daudi noywago wuode pile pile.\nBangʼ ka Abisalom oseringo modhi Geshur, nobet kuno kuom higni adek.\nEka chuny ruoth nogombo neno Abisalom, nimar chunye nosea e wach tho mar Amnon.